title: Εκτελεστικός κανονισμός (ΕΕ) αριθ. 354/2013 της Επιτροπής, της 18ης Απριλίου 2013 , σχετικά με αλλαγές βιοκτόνων για τα οποία έχει χορηγηθεί άδεια σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

text:
               19.4.2013

               EL

               Επίσημη Εφημερίδα της Ευρωπαϊκής Ένωσης

               L 109/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 354/2013 ΤΗΣ ΕΠΙΤΡΟΠΉΣ
   της 18ης Απριλίου 2013
   σχετικά με αλλαγές βιοκτόνων για τα οποία έχει χορηγηθεί άδεια σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 51,
   Εκτιμώντας τα ακόλουθα:

               (1)

               Για να εξασφαλιστεί εναρμονισμένη προσέγγιση, ενδείκνυται η θέσπιση διατάξεων για τις αλλαγές βιοκτόνων, όσον αφορά τις πληροφορίες που έχουν υποβληθεί σε σχέση με την αρχική αίτηση χορήγησης άδειας ή καταχώρισης μεμονωμένων βιοκτόνων και οικογενειών βιοκτόνων που έχουν λάβει άδεια ή καταχωριστεί σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (2), και τον κανονισμό (ΕΕ) αριθ. 528/2012.

               (2)

               Οι προτεινόμενες αλλαγές βιοκτόνων πρέπει να κατατάσσονται σε διαφορετικές κατηγορίες, λαμβανομένου υπόψη του βαθμού στον οποίο απαιτούν επαναξιολόγηση του κινδύνου για την υγεία του ανθρώπου ή των ζώων ή για το περιβάλλον και της αποτελεσματικότητας του μεμονωμένου βιοκτόνου ή της οικογένειας βιοκτόνων. Ενδείκνυται η θέσπιση κριτηρίων που θα χρησιμοποιούνται για την κατάταξη της αλλαγής προϊόντος σε μια από τις κατηγορίες που αναφέρονται στο άρθρο 50 παράγραφος 3 του κανονισμού (ΕΕ) αριθ. 528/2012.

               (3)

               Προκειμένου να εξασφαλιστεί περαιτέρω προβλεψιμότητα, ο Ευρωπαϊκός Οργανισμός Χημικών Προϊόντων (εφεξής ο «Οργανισμός») πρέπει να εκδίδει γνωμοδοτήσεις σχετικά με την ταξινόμηση των αλλαγών των προϊόντων. Ο Οργανισμός πρέπει επίσης να εκδίδει κατευθυντήριες γραμμές σχετικά με τις λεπτομέρειες που αφορούν τις διάφορες κατηγορίες αλλαγών. Οι εν λόγω κατευθυντήριες γραμμές πρέπει να επικαιροποιούνται τακτικά βάσει της επιστημονικής και τεχνικής προόδου.

               (4)

               Απαιτείται να αποσαφηνιστεί η διαδικασία με την οποία θα εκδίδεται η απόφαση της Επιτροπής δυνάμει του άρθρου 50 παράγραφος 2 πρώτο εδάφιο του κανονισμού (ΕΕ) αριθ. 528/2012 και, κατά περίπτωση, του άρθρου 44 παράγραφος 5.

               (5)

               Προκειμένου να περιοριστεί ο συνολικός αριθμός των πιθανών αιτήσεων και να δοθεί η δυνατότητα στα κράτη μέλη, στον Οργανισμό και στην Επιτροπή να επικεντρώνονται στις αλλαγές εκείνες που έχουν ουσιαστική επίπτωση στις ιδιότητες των βιοκτόνων, πρέπει να καθιερωθεί σύστημα ετήσιων αναφορών για ορισμένες αλλαγές διοικητικής φύσεως. Οι εν λόγω αλλαγές δεν πρέπει να απαιτούν προηγούμενη συμφωνία και πρέπει να κοινοποιούνται εντός δώδεκα μηνών από την εφαρμογή τους. Ωστόσο, άλλοι τύποι αλλαγών διοικητικής φύσεως, των οποίων η άμεση αναφορά και η εκ των προτέρων εξέταση είναι αναγκαίες για τη συνεχή επιτήρηση του σχετικού βιοκτόνου, δεν πρέπει να υπόκεινται στο σύστημα ετήσιων αναφορών.

               (6)

               Για κάθε αλλαγή πρέπει να απαιτείται χωριστή υποβολή. Ωστόσο, πρέπει να επιτρέπεται, σε ορισμένες περιπτώσεις, η ομαδοποίηση αλλαγών ώστε να διευκολύνεται η εξέταση των αλλαγών και να περιορίζεται ο διοικητικός φόρτος.

               (7)

               Πρέπει να θεσπιστούν διατάξεις σχετικά με τον ρόλο της ομάδας συντονισμού που συστάθηκε βάσει του κανονισμού (ΕΕ) αριθ. 528/2012, ώστε να ενισχυθεί η συνεργασία μεταξύ των κρατών μελών και να είναι δυνατή η διευθέτηση των διαφωνιών κατά την αξιολόγηση ορισμένων αλλαγών.

               (8)

               Με τον παρόντα κανονισμό πρέπει να αποσαφηνιστεί ο χρόνος κατά τον οποίο ο κάτοχος της άδειας επιτρέπεται να εφαρμόσει συγκεκριμένη αλλαγή, επειδή η εν λόγω αποσαφήνιση είναι ουσιαστικής σημασίας για τους οικονομικούς φορείς.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής βιοκτόνων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Αντικείμενο
   Με τον παρόντα κανονισμό θεσπίζονται διατάξεις σχετικά με τις αλλαγές βιοκτόνων που ζητούνται σύμφωνα με το άρθρο 50 παράγραφος 2 του κανονισμού (ΕΕ) αριθ. 528/2012, όσον αφορά πληροφορίες οι οποίες έχουν υποβληθεί σε σχέση με την αρχική αίτηση για τη χορήγηση άδειας για μεμονωμένα βιοκτόνα ή οικογένειες βιοκτόνων βάσει της οδηγίας 98/8/ΕΚ και του κανονισμού (ΕΕ) αριθ. 528/2012 (εφεξής «αλλαγές προϊόντων»).
   Άρθρο 2
   Ταξινόμηση των αλλαγών προϊόντων
   1.   Οι αλλαγές προϊόντων ταξινομούνται σύμφωνα με τα κριτήρια που καθορίζονται στο παράρτημα του παρόντος κανονισμού. Ορισμένες κατηγορίες αλλαγών απαριθμούνται στους πίνακες του παραρτήματος.
   2.   Ο κάτοχος άδειας μπορεί να ζητήσει από τον Οργανισμό την έκδοση γνωμοδότησης σχετικά με την ταξινόμηση αλλαγής που δεν απαριθμείται σε κανέναν από τους πίνακες του παραρτήματος σύμφωνα με τα κριτήρια που καθορίζονται στο παράρτημα του παρόντος κανονισμού.
   Η γνωμοδότηση εκδίδεται εντός 45 ημερών από την παραλαβή της αίτησης και την πληρωμή του τέλους που προβλέπεται στο άρθρο 80 παράγραφος 1 στοιχείο α) του κανονισμού (ΕΕ) αριθ. 528/2012.
   Ο Οργανισμός δημοσιεύει τη γνωμοδότηση αφού διαγράψει όλες τις εμπιστευτικές πληροφορίες εμπορικού χαρακτήρα.
   Άρθρο 3
   Κατευθυντήριες γραμμές για την ταξινόμηση
   1.   Ο Οργανισμός, μετά από διαβουλεύσεις με τα κράτη μέλη, την Επιτροπή και ενδιαφερόμενα μέρη, καταρτίζει κατευθυντήριες γραμμές σχετικά με τις λεπτομέρειες για τις διάφορες κατηγορίες αλλαγών των προϊόντων.
   2.   Οι εν λόγω κατευθυντήριες γραμμές επικαιροποιούνται τακτικά, λαμβανομένων υπόψη των γνωμοδοτήσεων που εκδίδονται σύμφωνα με το άρθρο 2 παράγραφος 2, των εισηγήσεων των κρατών μελών, καθώς και της επιστημονικής και τεχνικής προόδου.
   Άρθρο 4
   Ομαδοποίηση αλλαγών
   1.   Όταν ζητούνται περισσότερες από μία αλλαγές προϊόντων, υποβάλλεται χωριστή κοινοποίηση ή αίτηση για κάθε ζητούμενη αλλαγή.
   2.   Κατά παρέκκλιση από την παράγραφο 1, ισχύουν οι εξής κανόνες:

               α)

               ενιαία κοινοποίηση είναι δυνατόν να καλύπτει σειρά προτεινόμενων διοικητικών αλλαγών που επηρεάζουν διαφορετικά προϊόντα κατά τον ίδιο τρόπο·

               β)

               ενιαία κοινοποίηση είναι δυνατόν να καλύπτει σειρά προτεινόμενων διοικητικών αλλαγών που επηρεάζουν το ίδιο προϊόν·

               γ)

               ενιαία αίτηση είναι δυνατόν να καλύπτει περισσότερες από μία προτεινόμενες αλλαγές του ιδίου προϊόντος στις ακόλουθες περιπτώσεις:

                           1)

                           μία από τις προτεινόμενες αλλαγές της ομάδας αποτελεί μείζονα αλλαγή του προϊόντος, ενώ όλες οι υπόλοιπες προτεινόμενες αλλαγές της ομάδας αποτελούν άμεση συνέπεια της εν λόγω αλλαγής,

                           2)

                           μία από τις προτεινόμενες αλλαγές της ομάδας αποτελεί ελάσσονα αλλαγή, ενώ όλες οι υπόλοιπες προτεινόμενες αλλαγές της ομάδας αποτελούν άμεση συνέπεια της εν λόγω αλλαγής,

                           3)

                           όλες οι αλλαγές της ομάδας αποτελούν άμεση συνέπεια νέας ταξινόμησης της δραστικής ουσίας (ή ουσιών) ή μη δραστικής ουσίας (ή ουσιών) που περιέχονται στο προϊόν ή του ιδίου του προϊόντος,

                           4)

                           όλες οι αλλαγές της ομάδας αποτελούν άμεση συνέπεια ειδικού όρου της άδειας·

               δ)

               ενιαία αίτηση είναι δυνατόν να καλύπτει περισσότερες από μία προτεινόμενες αλλαγές, εάν το κράτος μέλος που αξιολογεί την αίτηση δυνάμει του άρθρου 7 παράγραφος 4 ή του άρθρου 8 παράγραφος 4, ή, στην περίπτωση αλλαγής ενωσιακής άδειας, ο Οργανισμός, επιβεβαιώσουν ότι είναι πρακτικά εφικτή η διεκπεραίωση των εν λόγω αλλαγών στο πλαίσιο της ίδιας διαδικασίας.

         Η ενιαία αίτηση που αναφέρεται στα στοιχεία γ) και δ) του πρώτου εδαφίου υποβάλλεται σύμφωνα με το άρθρο 7 ή 12, όταν μία τουλάχιστον από τις προτεινόμενες αλλαγές είναι ελάσσων αλλαγή του προϊόντος και καμία από τις προτεινόμενες αλλαγή δεν είναι μείζων αλλαγή του προϊόντος, και σύμφωνα με το άρθρο 8 ή 13, όταν μία τουλάχιστον από τις προτεινόμενες αλλαγές είναι μείζων αλλαγή του προϊόντος.
   Άρθρο 5
   Απαιτούμενες πληροφορίες
   Η αίτηση που υποβάλλεται δυνάμει του άρθρου 50 παράγραφος 2 του κανονισμού (ΕΕ) αριθ. 528/2012 περιλαμβάνει τα ακόλουθα:

               1)

               Το σχετικό έντυπο αίτησης, που διατίθεται από το Μητρώο Βιοκτόνων, συμπληρωμένο με τα ακόλουθα:

                           α)

                           κατάλογο όλων των αδειών που επηρεάζονται από την προτεινόμενη αλλαγή (ή αλλαγές)·

                           β)

                           κατάλογο με όλα τα κράτη μέλη στα οποία το προϊόν έχει λάβει άδεια και για τα οποία ζητούνται οι αλλαγές (εφεξής τα «ενδιαφερόμενα κράτη μέλη»)·

                           γ)

                           για προϊόντα που έχουν λάβει εθνικές άδειες, το κράτος μέλος που αξιολόγησε την αρχική αίτηση χορήγησης άδειας βιοκτόνου ή, εάν οι αλλαγές δεν ζητούνται για το εν λόγω κράτος μέλος, το κράτος μέλος που επιλέχτηκε από τον αιτούντα, συνοδευόμενο από γραπτή επιβεβαίωση ότι το εν λόγω κράτος μέλος συμφωνεί να είναι κράτος μέλος αναφοράς (εφεξής «κράτος μέλος αναφοράς»)·

                           δ)

                           για μείζονες αλλαγές προϊόντων που έχουν λάβει ενωσιακή άδεια, το κράτος μέλος που αξιολόγησε την αρχική αίτηση χορήγησης άδειας βιοκτόνου ή, εάν οι αλλαγές δεν ζητούνται για το εν λόγω κράτος μέλος, το κράτος μέλος που επιλέχτηκε από τον αιτούντα, συνοδευόμενο από γραπτή επιβεβαίωση ότι το εν λόγω κράτος μέλος συμφωνεί να αξιολογήσει την αίτηση αλλαγής·

                           ε)

                           όπου απαιτείται, σχέδιο αναθεωρημένης συνοπτικής περιγραφής των χαρακτηριστικών του βιοκτόνου στις εξής γλώσσες, κατά περίπτωση:

                                       1)

                                       για προϊόντα που έχουν λάβει εθνική άδεια, στην επίσημη γλώσσα (ή γλώσσες) όλων των ενδιαφερόμενων κρατών μελών,

                                       2)

                                       για προϊόντα που έχουν λάβει ενωσιακή άδεια, σε μία από τις επίσημες γλώσσες της Ένωσης, η οποία, στην περίπτωση μειζόνων αλλαγών, πρέπει, κατά τον χρόνο υποβολής της αίτησης, να είναι γλώσσα την οποία αποδέχεται το κράτος μέλος που αναφέρεται στο στοιχείο γ).

               2)

               Περιγραφή όλων των ζητούμενων αλλαγών.

               3)

               Όταν μια αλλαγή συνεπάγεται ή απορρέει από άλλες αλλαγές των όρων της ίδιας άδειας, περιγραφή της σχέσης μεταξύ των εν λόγω αλλαγών.

               4)

               Όλα τα συναφή δικαιολογητικά που αποδεικνύουν ότι η προτεινόμενη αλλαγή δεν θα επηρεάσει δυσμενώς τα προηγουμένως εξαχθέντα συμπεράσματα σχετικά με τη συμμόρφωση με τους όρους που καθορίζονται στα άρθρα 19 και 25 του κανονισμού (ΕΕ) αριθ. 528/2012.

               5)

               Όπου απαιτείται, τη γνωμοδότηση που εξέδωσε ο Οργανισμός σύμφωνα με το άρθρο 3 του παρόντος κανονισμού.

         ΚΕΦΑΛΑΙΟ II

      ΑΛΛΑΓΕΣ ΠΡΟΪΟΝΤΩΝ ΕΓΚΡΙΝΟΜΕΝΕΣ ΑΠΟ ΚΡΑΤΗ ΜΕΛΗ

   Άρθρο 6
   Διαδικασία κοινοποίησης διοικητικών αλλαγών προϊόντων
   1.   Ο κάτοχος της άδειας, ή ο εκπρόσωπός του, υποβάλλει ταυτόχρονα σε όλα τα ενδιαφερόμενα κράτη μέλη κοινοποίηση σύμφωνη με το άρθρο 5 και καταβάλλει σε καθένα από τα εν λόγω κράτη μέλη τα δυνάμει του άρθρου 80 παράγραφος 2 του κανονισμού (ΕΕ) αριθ. 528/2012 καταβλητέα τέλη.
   2.   Με την επιφύλαξη του δεύτερου εδαφίου, η κοινοποίηση υποβάλλεται εντός δώδεκα μηνών από την εφαρμογή της αλλαγής.
   Σε περίπτωση αλλαγής που αναφέρεται στον τίτλο 1 τμήμα 1 του παραρτήματος του παρόντος κανονισμού, η κοινοποίηση υποβάλλεται πριν από την εφαρμογή της αλλαγής.
   3.   Εντός 30 ημερών από την παραλαβή της κοινοποίησης, σε περίπτωση που ένα από τα ενδιαφερόμενα κράτη μέλη διαφωνεί με την αλλαγή ή εάν δεν έχουν καταβληθεί τα σχετικά τέλη, το εν λόγω κράτος μέλος πληροφορεί τον κάτοχο της άδειας, ή τον εκπρόσωπό του, και τα υπόλοιπα ενδιαφερόμενα κράτη μέλη ότι η αλλαγή απορρίπτεται, αναφέροντας τους λόγους της απόρριψης.
   Εάν, εντός 30 ημερών από την παραλαβή της κοινοποίησης, κάποιο ενδιαφερόμενο κράτος μέλος δεν έχει εκφράσει τη διαφωνία του, το εν λόγω κράτος μέλος θεωρείται ότι έχει συμφωνήσει με την αλλαγή.
   4.   Κάθε ενδιαφερόμενο κράτος μέλος που δεν έχει απορρίψει την αλλαγή σύμφωνα με την παράγραφο 3, τροποποιεί, όπου απαιτείται, την άδεια του βιοκτόνου βάσει της συμφωνηθείσας αλλαγής.
   Άρθρο 7
   Διαδικασία για ελάσσονες αλλαγές προϊόντων
   1.   Ο κάτοχος της άδειας, ή ο εκπρόσωπός του, υποβάλλει ταυτόχρονα σε όλα τα ενδιαφερόμενα κράτη μέλη αίτηση σύμφωνα με το άρθρο 5.
   2.   Κάθε ενδιαφερόμενο κράτος μέλος ενημερώνει τον αιτούντα για τα δυνάμει του άρθρου 80 παράγραφος 2 του κανονισμού (ΕΕ) αριθ. 528/2012 καταβλητέα τέλη. Εάν ο αιτών δεν καταβάλει τα τέλη εντός 30 ημερών, το ενδιαφερόμενο κράτος μέλος απορρίπτει την αίτηση και ενημερώνει σχετικά τον αιτούντα και τα υπόλοιπα ενδιαφερόμενα κράτη μέλη. Μετά την είσπραξη των τελών, το ενδιαφερόμενο κράτος μέλος, αποδέχεται την αίτηση και ενημερώνει σχετικά τον αιτούντα, αναφέροντας την ημερομηνία αποδοχής.
   3.   Το κράτος μέλος αναφοράς επικυρώνει την αίτηση εντός 30 ημερών από την αποδοχή της, εάν πληροί τις απαιτήσεις του άρθρου 5, και ενημερώνει σχετικά τον αιτούντα και τα ενδιαφερόμενα κράτη μέλη.
   Στο πλαίσιο της επικύρωσης που αναφέρεται στο πρώτο εδάφιο, το κράτος μέλος αναφοράς δεν εκτιμά την ποιότητα ή την επάρκεια των δεδομένων ή των αιτιολογήσεων που υποβλήθηκαν.
   Εάν το κράτος μέλος αναφοράς θεωρήσει την αίτηση ελλιπή, ενημερώνει τον αιτούντα σχετικά με τις συμπληρωματικές πληροφορίες που απαιτούνται για τη συμπλήρωση της αίτησης και ορίζει εύλογη προθεσμία για την υποβολή των πληροφοριών αυτών. Η προθεσμία αυτή δεν υπερβαίνει κανονικά τις 45 ημέρες.
   Εντός 30 ημερών από την παραλαβή των συμπληρωματικών πληροφοριών, το κράτος μέλος αναφοράς επικυρώνει την αίτηση, εάν οι υποβληθείσες συμπληρωματικές πληροφορίες είναι επαρκείς ώστε να πληρούνται οι απαιτήσεις του άρθρου 5.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, το κράτος μέλος αναφοράς απορρίπτει την αίτηση και ενημερώνει σχετικά τον αιτούντα, καθώς και τα ενδιαφερόμενα κράτη μέλη.
   4.   Εντός 90 ημερών από την επικύρωση μιας αίτησης, το κράτος μέλος αναφοράς αξιολογεί την αίτηση και καταρτίζει σχέδιο έκθεσης αξιολόγησης, την οποία και διαβιβάζει στα ενδιαφερόμενα κράτη μέλη και στον αιτούντα, συνοδευόμενη, κατά περίπτωση, από την αναθεωρημένη συνοπτική περιγραφή των χαρακτηριστικών του βιοκτόνου.
   5.   Όταν προκύπτει ότι απαιτούνται συμπληρωματικές πληροφορίες για την αξιολόγηση, το κράτος μέλος αναφοράς ζητεί από τον αιτούντα να υποβάλει τις πληροφορίες αυτές εντός καθορισμένης προθεσμίας. Η προθεσμία που αναφέρεται στην παράγραφο 4 αναστέλλεται από την ημερομηνία υποβολής του σχετικού αιτήματος μέχρι την ημερομηνία παραλαβής των πληροφοριών. Η προθεσμία που παρέχεται στον αιτούντα δεν υπερβαίνει τις 45 ημέρες συνολικά, εκτός εάν το δικαιολογούν ο χαρακτήρας των δεδομένων που ζητούνται ή τυχόν έκτακτες περιστάσεις.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, το κράτος μέλος αναφοράς απορρίπτει την αίτηση και ενημερώνει σχετικά τον αιτούντα, καθώς και τα ενδιαφερόμενα κράτη μέλη.
   6.   Εάν εντός 45 ημερών από την παραλαβή της έκθεσης αξιολόγησης και, κατά περίπτωση, της αναθεωρημένης συνοπτικής περιγραφής των χαρακτηριστικών του βιοκτόνου, τα ενδιαφερόμενα κράτη μέλη δεν εκφράσουν διαφωνίες σύμφωνα με το άρθρο 10, τα εν λόγω κράτη μέλη θεωρείται ότι έχουν συμφωνήσει με τα συμπεράσματα της έκθεσης αξιολόγησης και, κατά περίπτωση, με την αναθεωρημένη συνοπτική περιγραφή των χαρακτηριστικών του βιοκτόνου.
   7.   Εντός 30 ημερών από την επίτευξη συμφωνίας, το κράτος μέλος αναφοράς ενημερώνει τον αιτούντα σχετικά με τη συμφωνία και τη διαθέτει στο Κοινοτικό Μητρώο Βιοκτόνων που αναφέρεται στο άρθρο 71 του κανονισμού (ΕΕ) αριθ. 528/2012. Κατά περίπτωση, το κράτος μέλος αναφοράς και κάθε ενδιαφερόμενο κράτος μέλος τροποποιούν τις άδειες του βιοκτόνου βάσει της συμφωνηθείσας αλλαγής.
   Άρθρο 8
   Διαδικασία για μείζονες αλλαγές προϊόντων
   1.   Ο κάτοχος της άδειας, ή ο εκπρόσωπός του, υποβάλλει ταυτόχρονα σε όλα τα ενδιαφερόμενα κράτη μέλη αίτηση σύμφωνα με το άρθρο 5.
   2.   Κάθε ενδιαφερόμενο κράτος μέλος ενημερώνει τον αιτούντα για τα δυνάμει του άρθρου 80 παράγραφος 2 του κανονισμού (ΕΕ) αριθ. 528/2012 καταβλητέα τέλη. Εάν ο αιτών δεν καταβάλει τα τέλη εντός 30 ημερών, το ενδιαφερόμενο κράτος μέλος απορρίπτει την αίτηση και ενημερώνει σχετικά τον αιτούντα και τα υπόλοιπα ενδιαφερόμενα κράτη μέλη. Μετά την είσπραξη των τελών, το ενδιαφερόμενο κράτος μέλος, αποδέχεται την αίτηση και ενημερώνει σχετικά τον αιτούντα, αναφέροντας την ημερομηνία αποδοχής.
   3.   Το κράτος μέλος αναφοράς επικυρώνει την αίτηση εντός 30 ημερών από την αποδοχή της, εάν αυτή πληροί τις απαιτήσεις του άρθρου 5, και ενημερώνει σχετικά τον αιτούντα και τα ενδιαφερόμενα κράτη μέλη.
   Στο πλαίσιο της επικύρωσης που αναφέρεται στο πρώτο εδάφιο, το κράτος μέλος αναφοράς δεν εκτιμά την ποιότητα ή την επάρκεια των δεδομένων ή των αιτιολογήσεων που υποβλήθηκαν.
   Εάν το κράτος μέλος αναφοράς θεωρήσει την αίτηση ελλιπή, ενημερώνει τον αιτούντα σχετικά με τις συμπληρωματικές πληροφορίες που απαιτούνται για την επικύρωση της αίτησης και ορίζει εύλογη προθεσμία για την υποβολή των πληροφοριών αυτών. Η προθεσμία αυτή δεν υπερβαίνει κανονικά τις 90 ημέρες.
   Εντός 30 ημερών από την παραλαβή των συμπληρωματικών δεδομένων, το κράτος μέλος αναφοράς επικυρώνει την αίτηση, εάν αποφανθεί ότι οι υποβληθείσες συμπληρωματικές πληροφορίες αρκούν για τη συμμόρφωση με τις απαιτήσεις του άρθρου 5.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, το κράτος μέλος αναφοράς απορρίπτει την αίτηση και ενημερώνει σχετικά τον αιτούντα, καθώς και τα ενδιαφερόμενα κράτη μέλη.
   4.   Εντός 180 ημερών από την επικύρωση μιας αίτησης, το κράτος μέλος αναφοράς αξιολογεί την αίτηση και καταρτίζει σχέδιο έκθεσης αξιολόγησης, την οποία και διαβιβάζει στα ενδιαφερόμενα κράτη μέλη και στον αιτούντα, συνοδευόμενη, κατά περίπτωση, από την αναθεωρημένη συνοπτική περιγραφή των χαρακτηριστικών του βιοκτόνου.
   5.   Όταν προκύπτει ότι απαιτούνται συμπληρωματικές πληροφορίες για την αξιολόγηση, το κράτος μέλος αναφοράς ζητεί από τον αιτούντα να υποβάλει τις πληροφορίες αυτές εντός καθορισμένης προθεσμίας. Η προθεσμία που αναφέρεται στην παράγραφο 4 αναστέλλεται από την ημερομηνία υποβολής του σχετικού αιτήματος μέχρι την ημερομηνία παραλαβής των πληροφοριών. Η προθεσμία που παρέχεται στον αιτούντα δεν υπερβαίνει τις 90 ημέρες συνολικά, εκτός εάν το δικαιολογούν ο χαρακτήρας των δεδομένων που ζητούνται ή τυχόν έκτακτες περιστάσεις.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, το κράτος μέλος αναφοράς απορρίπτει την αίτηση και ενημερώνει σχετικά τον αιτούντα, καθώς και τα ενδιαφερόμενα κράτη μέλη.
   6.   Εάν, εντός 90 ημερών από την παραλαβή της έκθεσης αξιολόγησης και, κατά περίπτωση, της αναθεωρημένης συνοπτικής περιγραφής των χαρακτηριστικών του βιοκτόνου, τα ενδιαφερόμενα κράτη μέλη δεν εκφράσουν διαφωνίες σύμφωνα με το άρθρο 10, τα εν λόγω κράτη μέλη θεωρείται ότι έχουν συμφωνήσει με τα συμπεράσματα της έκθεσης αξιολόγησης και, κατά περίπτωση, με την αναθεωρημένη συνοπτική περιγραφή των χαρακτηριστικών του βιοκτόνου.
   7.   Εντός 30 ημερών από την επίτευξη συμφωνίας, το κράτος μέλος αναφοράς ενημερώνει τον αιτούντα σχετικά με τη συμφωνία και, κατά περίπτωση, το κράτος μέλος αναφοράς και κάθε ενδιαφερόμενο κράτος μέλος τροποποιούν τις άδειες του βιοκτόνου βάσει της συμφωνηθείσας αλλαγής.
   Άρθρο 9
   Βιοκτόνα για τα οποία έχει χορηγηθεί άδεια σύμφωνα με το άρθρο 26 του κανονισμού (ΕΕ) αριθ. 528/2012
   1.   Όταν η άδεια έχει χορηγηθεί σύμφωνα με το άρθρο 26 του κανονισμού (ΕΕ) αριθ. 528/2012, ο κάτοχος της άδειας ή ο εκπρόσωπός του, κοινοποιεί σε κάθε κράτος μέλος, στην επικράτεια του οποίου διατίθεται το βιοκτόνο, τις κοινοποιήσεις ή αιτήσεις που υποβάλλονται στο κράτος μέλος αναφοράς σύμφωνα με τα άρθρα 6, 7 και 8 του παρόντος κανονισμού.
   2.   Όταν κράτος μέλος αναφοράς έχει συμφωνήσει με αναθεωρημένη συνοπτική περιγραφή των χαρακτηριστικών του βιοκτόνου, ο κάτοχος της άδειας ή ο εκπρόσωπός του, υποβάλλει την αναθεωρημένη συνοπτική περιγραφή σε κάθε κράτος μέλος, στην επικράτεια του οποίου διατίθεται το βιοκτόνο, στην επίσημη γλώσσα (ή γλώσσες) του εν λόγω κράτους μέλους.
   Άρθρο 9α
   Διαδικασία για αλλαγές με τις οποίες έχουν ήδη συμφωνήσει άλλα κράτη μέλη
   1.   Εάν μια διοικητική αλλαγή έχει ήδη συμφωνηθεί σε ένα ή περισσότερα κράτη μέλη και ο κάτοχος της άδειας ζητήσει την ίδια διοικητική αλλαγή σε ένα επιπλέον ενδιαφερόμενο κράτος μέλος, ο κάτοχος της άδειας ή ο εκπρόσωπό του υποβάλλει στο επιπλέον ενδιαφερόμενο κράτος μέλος κοινοποίηση σύμφωνα με το άρθρο 6 παράγραφος 1.
   2.   Εάν μια ελάσσων ή μείζων αλλαγή έχει ήδη συμφωνηθεί σε ένα ή περισσότερα κράτη μέλη και ο κάτοχος της άδειας ζητήσει την ίδια ελάσσονα ή μείζονα διοικητική αλλαγή σε ένα επιπλέον ενδιαφερόμενο κράτος μέλος, ο κάτοχος της άδειας ή ο εκπρόσωπός του υποβάλλει στο εν λόγω κράτος μέλος αίτηση σύμφωνα με το άρθρο 5.
   3.   Το ενδιαφερόμενο κράτος μέλος ενημερώνει τον αιτούντα για το δυνάμει του άρθρου 80 παράγραφος 2 του κανονισμού (ΕΕ) αριθ. 528/2012 καταβλητέο τέλος. Εάν ο αιτών δεν καταβάλει τα τέλη εντός 30 ημερών, το ενδιαφερόμενο κράτος μέλος απορρίπτει την αίτηση και ενημερώνει σχετικά τον αιτούντα και τα υπόλοιπα ενδιαφερόμενα κράτη μέλη. Μετά την είσπραξη του τέλους, το ενδιαφερόμενο κράτος μέλος, αποδέχεται την αίτηση και ενημερώνει σχετικά τον αιτούντα, αναφέροντας την ημερομηνία αποδοχής.
   4.   Εάν εντός 45 ημερών, σε περίπτωση ελάσσονος αλλαγής, ή 90 ημερών, σε περίπτωση μείζονος αλλαγής, από την ημερομηνία αποδοχής το ενδιαφερόμενο κράτος μέλος δεν εκφράσει διαφωνία σύμφωνα με το άρθρο 10, θεωρείται ότι συμφωνεί με τα συμπεράσματα της έκθεσης αξιολόγησης και, κατά περίπτωση, με την αναθεωρημένη συνοπτική περιγραφή των χαρακτηριστικών του βιοκτόνου.
   5.   Εντός 30 ημερών από τη συμφωνία που αναφέρεται στην παράγραφο 4, το ενδιαφερόμενο κράτος μέλος ενημερώνει τον αιτούντα περί της συμφωνίας και κατά περίπτωση, τροποποιεί την άδεια του βιοκτόνου με βάση τη συμφωνηθείσα αλλαγή.
   Άρθρο 10
   Ομάδα συντονισμού, διαιτησία και παρεκκλίσεις από την αμοιβαία αναγνώριση
   1.   Ένα ενδιαφερόμενο κράτος μέλος μπορεί να προτείνει την απόρριψη της χορήγησης άδειας ή την προσαρμογή των όρων και προϋποθέσεων της άδειας σύμφωνα με το άρθρο 37 του κανονισμού (ΕΕ) αριθ. 528/2012.
   2.   Όταν, όσον αφορά ζητήματα πλην όσων αναφέρονται στην παράγραφο 1, τα ενδιαφερόμενα κράτη μέλη δεν καταλήγουν σε συμφωνία επί των συμπερασμάτων της έκθεσης αξιολόγησης ή, κατά περίπτωση, επί της αναθεωρημένης συνοπτικής περιγραφής των χαρακτηριστικών του βιοκτόνου, σύμφωνα με το άρθρο 7 παράγραφος 6 ή το άρθρο 8 παράγραφος 6, ή όταν ένα ενδιαφερόμενο κράτος μέλος έχει διαφωνήσει σύμφωνα με το άρθρο 6 παράγραφος 3, το κράτος μέλος αναφοράς παραπέμπει το θέμα στην ομάδα συντονισμού που προβλέπεται στο άρθρο 35 του κανονισμού (ΕΕ) αριθ. 528/2012.
   Όταν ένα ενδιαφερόμενο κράτος μέλος διαφωνεί με το κράτος μέλος αναφοράς, το κράτος μέλος που διαφωνεί υποβάλλει λεπτομερή δήλωση αιτιολόγησης των θέσεών του σε όλα τα ενδιαφερόμενα κράτη μέλη και στον αιτούντα.
   3.   Για τα ζητήματα διαφωνίας που αναφέρονται στην παράγραφο 2 εφαρμόζονται τα άρθρα 35 και 36 του κανονισμού (ΕΕ) αριθ. 528/2012.
   ΚΕΦΑΛΑΙΟ III

      ΑΛΛΑΓΕΣ ΠΡΟΪΟΝΤΩΝ ΕΓΚΡΙΝΟΜΕΝΕΣ ΑΠΟ ΤΗΝ ΕΠΙΤΡΟΠΗ

   Άρθρο 11
   Διαδικασία κοινοποίησης διοικητικών αλλαγών προϊόντων
   1.   Ο κάτοχος της άδειας, ή ο εκπρόσωπός του, υποβάλλει στον Οργανισμό κοινοποίηση σύμφωνα με το άρθρο 5 και καταβάλλει τα τέλη που προβλέπονται στο άρθρο 80 παράγραφος 1 στοιχείο α) του κανονισμού (ΕΕ) αριθ. 528/2012.
   2.   Με την επιφύλαξη του δεύτερου εδαφίου, η εν λόγω κοινοποίηση υποβάλλεται εντός δώδεκα μηνών από την εφαρμογή της αλλαγής.
   Σε περίπτωση αλλαγής που αναφέρεται στον τίτλο 1 τμήμα 1 του παραρτήματος του παρόντος κανονισμού, η κοινοποίηση υποβάλλεται πριν από την εφαρμογή της αλλαγής.
   3.   Εντός 30 ημερών από την παραλαβή της κοινοποίησης και εφόσον έχει καταβληθεί το σχετικό τέλος, ο Οργανισμός συντάσσει και υποβάλλει στην Επιτροπή γνωμοδότηση σχετικά με την προτεινόμενη αλλαγή.
   4.   Εάν τα σχετικά τέλη δεν έχουν καταβληθεί εντός 30 ημερών από την παραλαβή της κοινοποίησης, ο Οργανισμός απορρίπτει την αίτηση και ενημερώνει σχετικά τον αιτούντα.
   Οι αποφάσεις που λαμβάνει ο Οργανισμός βάσει της παρούσας παραγράφου υπόκεινται σε προσφυγή, ασκούμενη σύμφωνα με το άρθρο 77 του κανονισμού (ΕΕ) αριθ. 528/2012.
   5.   Ο Οργανισμός ενημερώνει τον αιτούντα περί της γνωμοδότησής του και, κατά περίπτωση, του ζητεί να υποβάλει σε όλες τις επίσημες γλώσσες της Ένωσης σχέδιο αναθεωρημένης συνοπτικής περιγραφής των χαρακτηριστικών του βιοκτόνου.
   6.   Εντός 30 ημερών από την υποβολή της γνωμοδότησής του στην Επιτροπή, ο Οργανισμός διαβιβάζει, κατά περίπτωση, στην Επιτροπή, σε όλες τις επίσημες γλώσσες της Ένωσης, την αναθεωρημένη συνοπτική περιγραφή των χαρακτηριστικών του βιοκτόνου που αναφέρεται στο άρθρο 22 παράγραφος 2 του κανονισμού (ΕΕ) αριθ. 528/2012.
   Άρθρο 12
   Διαδικασία για ελάσσονες αλλαγές προϊόντων
   1.   Ο κάτοχος της άδειας, ή ο εκπρόσωπός του, υποβάλλει στον Οργανισμό αίτηση σύμφωνα με το άρθρο 5.
   2.   O Οργανισμός ενημερώνει τον αιτούντα για τα δυνάμει του άρθρου 80 παράγραφος 1 στοιχείο α) του κανονισμού (ΕΕ) αριθ. 528/2012 καταβλητέα τέλη και, εάν ο αιτών δεν καταβάλει τα τέλη εντός 30 ημερών, απορρίπτει την αίτηση. Ενημερώνει σχετικά τον αιτούντα.
   Μετά την είσπραξη των τελών, ο Οργανισμός αποδέχεται την αίτηση και ενημερώνει σχετικά τον αιτούντα.
   Οι αποφάσεις που λαμβάνει ο Οργανισμός βάσει της παρούσας παραγράφου υπόκεινται σε προσφυγή, ασκούμενη σύμφωνα με το άρθρο 77 του κανονισμού (ΕΕ) αριθ. 528/2012.
   3.   Ο Οργανισμός επικυρώνει την αίτηση εντός 30 ημερών από την ημερομηνία αποδοχής, εάν αυτή πληροί τις απαιτήσεις του άρθρου 5.
   Στο πλαίσιο της επικύρωσης που αναφέρεται στο πρώτο εδάφιο, ο Οργανισμός δεν εκτιμά την ποιότητα ή την επάρκεια των δεδομένων ή των αιτιολογήσεων που υποβλήθηκαν.
   Εάν ο Οργανισμός θεωρήσει την αίτηση ελλιπή, ενημερώνει τον αιτούντα σχετικά με τις συμπληρωματικές πληροφορίες που απαιτούνται για τη συμπλήρωση της αίτησης και ορίζει εύλογη προθεσμία για την υποβολή των πληροφοριών αυτών. Η προθεσμία αυτή δεν υπερβαίνει κανονικά τις 45 ημέρες.
   Εντός 30 ημερών από την παραλαβή των συμπληρωματικών πληροφοριών, ο Οργανισμός επικυρώνει την αίτηση εάν αποφανθεί ότι οι υποβληθείσες συμπληρωματικές πληροφορίες είναι επαρκείς ώστε να πληρούνται οι απαιτήσεις του άρθρου 5.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, ο Οργανισμός απορρίπτει την αίτηση και ενημερώνει σχετικά τον αιτούντα. Στην περίπτωση αυτή, επιστρέφεται μέρος των τελών που έχουν καταβληθεί σύμφωνα με την παράγραφο 2.
   Οι αποφάσεις που λαμβάνει ο Οργανισμός βάσει της παρούσας παραγράφου υπόκεινται σε προσφυγή, ασκούμενη σύμφωνα με το άρθρο 77 του κανονισμού (ΕΕ) αριθ. 528/2012.
   4.   Εντός 90 ημερών από την επικύρωση της αίτησης ο Οργανισμός συντάσσει και υποβάλλει στην Επιτροπή γνωμοδότηση επί της προτεινόμενης αλλαγής. Σε περίπτωση θετικής γνωμοδότησης ο Οργανισμός αναφέρει κατά πόσον η προτεινόμενη αλλαγή απαιτεί τροποποίηση της άδειας.
   Ο Οργανισμός ενημερώνει τον αιτούντα περί της γνωμοδότησής του και τη διαθέτει στο Κοινοτικό Μητρώο Βιοκτόνων που αναφέρεται στο άρθρο 71 του κανονισμού (ΕΕ) αριθ. 528/2012, και, κατά περίπτωση, του ζητεί να υποβάλει σε όλες τις επίσημες γλώσσες της Ένωσης σχέδιο αναθεωρημένης συνοπτικής περιγραφής των χαρακτηριστικών του βιοκτόνου.
   5.   Όταν προκύπτει ότι απαιτούνται συμπληρωματικές πληροφορίες για την αξιολόγηση, ο Οργανισμός ζητεί από τον αιτούντα να υποβάλει τις πληροφορίες αυτές εντός καθορισμένης προθεσμίας. Η προθεσμία που αναφέρεται στην παράγραφο 4 αναστέλλεται από την ημερομηνία υποβολής του σχετικού αιτήματος μέχρι την ημερομηνία παραλαβής των πληροφοριών. Η προθεσμία που παρέχεται στον αιτούντα δεν υπερβαίνει τις 45 ημέρες συνολικά, εκτός εάν το δικαιολογούν ο χαρακτήρας των δεδομένων που ζητούνται ή τυχόν έκτακτες περιστάσεις.
   6.   Εντός 30 ημερών από την υποβολή της γνωμοδότησής του στην Επιτροπή, ο Οργανισμός διαβιβάζει, κατά περίπτωση, στην Επιτροπή, σε όλες τις επίσημες γλώσσες της Ένωσης, την αναθεωρημένη συνοπτική περιγραφή των χαρακτηριστικών του βιοκτόνου που αναφέρεται στο άρθρο 22 παράγραφος 2 του κανονισμού (ΕΕ) αριθ. 528/2012.
   Άρθρο 13
   Διαδικασία για μείζονες αλλαγές προϊόντων
   1.   Ο κάτοχος της άδειας, ή ο εκπρόσωπός του, υποβάλλει στον Οργανισμό αίτηση σύμφωνα με το άρθρο 5.
   2.   O Οργανισμός ενημερώνει τον αιτούντα για τα δυνάμει του άρθρου 80 παράγραφος 1 στοιχείο α) του κανονισμού (ΕΕ) αριθ. 528/2012 καταβλητέα τέλη και, εάν ο αιτών δεν καταβάλει τα τέλη εντός 30 ημερών, απορρίπτει την αίτηση. Ενημερώνει σχετικά τον αιτούντα και την αρμόδια αρχή του κράτους μέλους που αναφέρεται στο άρθρο 5 παράγραφος 1 στοιχείο δ) (εφεξής «αρμόδια αρχή αξιολόγησης»).
   Μετά την είσπραξη των τελών, ο Οργανισμός αποδέχεται την αίτηση και ενημερώνει σχετικά τον αιτούντα και την αρμόδια αρχή αξιολόγησης.
   Οι αποφάσεις που λαμβάνει ο Οργανισμός βάσει της παρούσας παραγράφου υπόκεινται σε προσφυγή, ασκούμενη σύμφωνα με το άρθρο 77 του κανονισμού (ΕΕ) αριθ. 528/2012.
   3.   Εντός 30 ημερών από την αποδοχή αίτησης από τον Οργανισμό, η αρμόδια αρχή αξιολόγησης την επικυρώνει, εφόσον πληροί τις απαιτήσεις του άρθρου 5.
   Στο πλαίσιο της επικύρωσης που αναφέρεται στο πρώτο εδάφιο, η αρμόδια αρχή αξιολόγησης δεν εκτιμά την ποιότητα ή την επάρκεια των δεδομένων ή των αιτιολογήσεων που υποβλήθηκαν.
   Εντός 15 ημερών από την αποδοχή της αίτησης από τον Οργανισμό, η αρμόδια αρχή αξιολόγησης ενημερώνει τον αιτούντα για τα δυνάμει του άρθρου 80 παράγραφος 2 του κανονισμού (ΕΕ) αριθ. 528/2012 καταβλητέα τέλη και, εάν ο αιτών δεν καταβάλει τα τέλη εντός 30 ημερών, απορρίπτει την αίτηση.
   4.   Σε περίπτωση που η αρμόδια αρχή αξιολόγησης θεωρήσει την αίτηση ελλιπή, ενημερώνει τον αιτούντα σχετικά με τις συμπληρωματικές πληροφορίες που απαιτούνται για τη συμπλήρωση της αίτησης και ορίζει εύλογη προθεσμία για την υποβολή των πληροφοριών αυτών. Η προθεσμία αυτή δεν υπερβαίνει κανονικά τις 90 ημέρες.
   Εντός 30 ημερών από την παραλαβή των συμπληρωματικών πληροφοριών, η αρμόδια αρχή αξιολόγησης επικυρώνει την αίτηση, εάν αποφανθεί ότι οι υποβληθείσες συμπληρωματικές πληροφορίες αρκούν για τη συμμόρφωση με τις απαιτήσεις του άρθρου 5.
   Εάν ο αιτών δεν υποβάλει εμπρόθεσμα τις ζητηθείσες πληροφορίες, η αρμόδια αρχή αξιολόγησης απορρίπτει την αίτηση και ενημερώνει σχετικά τον αιτούντα και τον Οργανισμό. Στην περίπτωση αυτή, επιστρέφεται μέρος των τελών που έχουν καταβληθεί σύμφωνα με την παράγραφο 2.
   5.   Εντός 180 ημερών από την επικύρωση της αίτησης η αρμόδια αρχή αξιολόγησης την αξιολογεί και διαβιβάζει στον Οργανισμό έκθεση αξιολόγησης και τα συμπεράσματα της αξιολόγησής της, συμπεριλαμβανομένου κατά περίπτωση, σχεδίου αναθεωρημένης συνοπτικής περιγραφής των χαρακτηριστικών του προϊόντος.
   Πριν υποβάλει τα συμπεράσματά της στον Οργανισμό, η αρμόδια αρχή αξιολόγησης παρέχει στον αιτούντα τη δυνατότητα να διατυπώσει έγγραφες παρατηρήσεις σχετικά με τα συμπεράσματα της αξιολόγησης εντός 30 ημερών. Η αρμόδια αρχή αξιολόγησης λαμβάνει δεόντως υπόψη τις παρατηρήσεις αυτές κατά την οριστικοποίηση της αξιολόγησης.
   6.   Όταν προκύπτει ότι απαιτούνται συμπληρωματικές πληροφορίες για την αξιολόγηση, η αρμόδια αρχή αξιολόγησης ζητεί από τον αιτούντα να υποβάλει τις πληροφορίες αυτές εντός καθορισμένης προθεσμίας και ενημερώνει σχετικά τον Οργανισμό. Η προθεσμία που αναφέρεται στην παράγραφο 5 αναστέλλεται από την ημερομηνία υποβολής του σχετικού αιτήματος μέχρι την ημερομηνία παραλαβής των πληροφοριών. Η προθεσμία που παρέχεται στον αιτούντα δεν υπερβαίνει τις 90 ημέρες συνολικά, εκτός εάν το δικαιολογούν ο χαρακτήρας των δεδομένων που ζητούνται ή τυχόν έκτακτες περιστάσεις.
   7.   Εντός 90 ημερών από την παραλαβή των συμπερασμάτων της αξιολόγησης, ο Οργανισμός συντάσσει και υποβάλλει στην Επιτροπή γνωμοδότηση σχετικά με την προτεινόμενη αλλαγή. Σε περίπτωση θετικής γνωμοδότησης ο Οργανισμός αναφέρει κατά πόσον η προτεινόμενη αλλαγή απαιτεί τροποποίηση της άδειας.
   Ο Οργανισμός ενημερώνει τον αιτούντα περί της γνωμοδότησής του και, κατά περίπτωση, του ζητεί να υποβάλει σε όλες τις επίσημες γλώσσες της Ένωσης σχέδιο αναθεωρημένης συνοπτικής περιγραφής των χαρακτηριστικών του βιοκτόνου.
   8.   Εντός 30 ημερών από την υποβολή της γνωμοδότησής του στην Επιτροπή, ο Οργανισμός διαβιβάζει κατά περίπτωση στην Επιτροπή, σε όλες τις επίσημες γλώσσες της Ένωσης, το σχέδιο της αναθεωρημένης συνοπτικής περιγραφής των χαρακτηριστικών του βιοκτόνου που αναφέρεται στο άρθρο 22 παράγραφος 2 του κανονισμού (ΕΕ) αριθ. 528/2012.
   ΚΕΦΑΛΑΙΟ IV

      ΕΦΑΡΜΟΓΗ ΑΛΛΑΓΩΝ

   Άρθρο 14
   Διοικητικές αλλαγές προϊόντων
   1.   Οι διοικητικές αλλαγές που αναφέρονται στον τίτλο 1 τμήμα 2 του παραρτήματος είναι δυνατόν να εφαρμοστούν ανά πάσα στιγμή πριν από την ολοκλήρωση των διαδικασιών που καθορίζονται στα άρθρα 6 και 11.
   Οι διοικητικές αλλαγές που αναφέρονται στον τίτλο 1 τμήμα 1 του παραρτήματος είναι δυνατόν να εφαρμοστούν, το νωρίτερο, από την ημερομηνία κατά την οποία το κράτος μέλος ή, στην περίπτωση των αλλαγών προϊόντος που έχει λάβει ενωσιακή άδεια, η Επιτροπή συμφωνήσει ρητά με την αλλαγή, ή 45 ημέρες μετά την παραλαβή της κοινοποίησης που έχει υποβληθεί σύμφωνα με τα άρθρα 6 και 11, εάν η δεύτερη ημερομηνία είναι προγενέστερη.
   2.   Όταν απορρίπτεται μία από τις αλλαγές που αναφέρονται στην παράγραφο 1, ο κάτοχος της άδειας παύει την εφαρμογή της σχετικής αλλαγής εντός 30 ημερών από την κοινοποίηση της απόφασης των συναφών κρατών μελών ή της Επιτροπής, σε περίπτωση αλλαγών προϊόντος που έχει λάβει ενωσιακή άδεια.
   Άρθρο 15
   Ελάσσονες αλλαγές
   1.   Με την επιφύλαξη θετικής γνωμοδότησης του Οργανισμού, οι ελάσσονες αλλαγές προϊόντος που έχει λάβει ενωσιακή άδεια είναι δυνατόν να εφαρμοστούν ανά πάσα στιγμή μετά την υποβολή της γνωμοδότησης του Οργανισμού στο Κοινοτικό Μητρώο Βιοκτόνων σύμφωνα με το άρθρο 12 παράγραφος 4.
   2.   Όταν η προτεινόμενη ελάσσων αλλαγή απορρίπτεται από την Επιτροπή σύμφωνα με το άρθρο 50 παράγραφος 2 του κανονισμού (ΕΕ) αριθ. 528/2012, ο κάτοχος της άδειας παύει την εφαρμογή της προτεινόμενης αλλαγής εντός 30 ημερών από την κοινοποίηση της απόφασης της Επιτροπής.
   3.   Οι ελάσσονες αλλαγές προϊόντος για το οποίο έχει χορηγηθεί άδεια από κράτη μέλη είναι δυνατόν να εφαρμοστούν ανά πάσα στιγμή μετά τη διάθεση της συμφωνίας στο Κοινοτικό Μητρώο Βιοκτόνων κατά το άρθρο 7 παράγραφος 7.
   Άρθρο 16
   Μείζονες αλλαγές
   Οι μείζονες αλλαγές είναι δυνατόν να εφαρμοστούν μόνον αφού τα εμπλεκόμενα κράτη μέλη ή, στην περίπτωση των αλλαγών προϊόντος για το οποίο έχει χορηγηθεί ενωσιακή άδεια, η Επιτροπή έχουν συμφωνήσει με την αλλαγή και, κατά περίπτωση, έχουν τροποποιήσει την απόφαση χορήγησης της άδειας με την απόφαση που προβλέπεται στο άρθρο 50 παράγραφος 2 του κανονισμού (ΕΕ) αριθ. 528/2012.
   ΚΕΦΑΛΑΙΟ V

      ΤΕΛΙΚΕΣ ΔΙΑΤΑΞΕΙΣ

   Άρθρο 17
   Συνεχής παρακολούθηση της εφαρμογής των αλλαγών
   Κατόπιν αιτήματος κράτους μέλους, του Οργανισμού ή της Επιτροπής και για τους σκοπούς της παρακολούθησης των βιοκτόνων που διατίθενται στην αγορά, οι κάτοχοι αδειών παρέχουν χωρίς καθυστέρηση στην αιτούσα αρχή κάθε πληροφορία που σχετίζεται με την εφαρμογή συγκεκριμένης αλλαγής.
   Άρθρο 18
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Απριλίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 167 της 27.6.2012, σ. 1.

      (2)  ΕΕ L 123 της 24.4.1998, σ. 1.

      ΠΑΡΑΡΤΗΜΑ

         ΤΑΞΙΝΟΜΗΣΗ ΤΩΝ ΑΛΛΑΓΩΝ ΠΡΟΪΟΝΤΩΝ

      ΤΙΤΛΟΣ 1

         Διοικητικές αλλαγές προϊόντων

      Διοικητική αλλαγή προϊόντος είναι αλλαγή μετά την οποία κάθε τροποποίηση της υφιστάμενης άδειας αναμένεται να είναι μόνο διοικητική κατά την έννοια του άρθρου 3 παράγραφος 1 στοιχείο κζ) του κανονισμού (ΕΕ) αριθ. 528/2012.

         ΤΜΗΜΑ 1

            Διοικητικές αλλαγές προϊόντων για τις οποίες απαιτείται εκ των προτέρων κοινοποίηση πριν από την εφαρμογή

      Διοικητική αλλαγή προϊόντος για την οποία απαιτείται εκ των προτέρων κοινοποίηση πριν από την εφαρμογή, είναι αλλαγή, η γνώση της οποίας είναι σημαντική για τους σκοπούς του ελέγχου και της επιβολής. Στις εν λόγω αλλαγές περιλαμβάνονται οι αναγραφόμενες στον ακόλουθο πίνακα, εφόσον πληρούνται οι αντίστοιχες προϋποθέσεις:

                     Ονομασία του βιοκτόνου

                  1.

                  Αλλαγές της ονομασίας του βιοκτόνου, εφόσον δεν υπάρχει κίνδυνος σύγχυσης με τις ονομασίες άλλων βιοκτόνων.

                  2.

                  Προσθήκες στην ονομασία του βιοκτόνου, εφόσον δεν υπάρχει κίνδυνος σύγχυσης με τις ονομασίες άλλων βιοκτόνων.

                     Κάτοχος της άδειας

                  3.

                  Μεταβίβαση της άδειας σε νέο κάτοχο, εγκατεστημένο στον Ευρωπαϊκό Οικονομικό Χώρο (ΕΟΧ).

                  4.

                  Αλλαγή του ονόματος ή της διεύθυνσης του κατόχου της άδειας, ο οποίος παραμένει στον ΕΟΧ.

                     Παραγωγός(-οί) της (των) δραστικής(-ών) ουσίας(-ιών)

                  5.

                  Προσθήκη παραγωγού της δραστικής ουσίας ή αλλαγή της ταυτότητας του παραγωγού ή του τόπου ή της διεργασίας παραγωγής, στις περιπτώσεις που η τεχνική ισοδυναμία μεταξύ των ουσιών από τους δύο παραγωγούς, των τόπων και των διεργασιών παραγωγής έχουν εξακριβωθεί από τον Οργανισμό σύμφωνα με το άρθρο 54 του κανονισμού (ΕΕ) αριθ. 528/2012 και ο παραγωγός ή ο εισαγωγέας περιλαμβάνεται στον κατάλογο του άρθρου 95 παράγραφος 2 του κανονισμού (ΕΕ) αριθ. 528/2012.

                     Οικογένεια βιοκτόνων

                  6.

                  Χορήγηση άδειας οικογένειας βιοκτόνων για σειρά εγκεκριμένων προϊόντων που καλύπτονται από τις προδιαγραφές σκευάσματος-πλαισίου σύμφωνα με την οδηγία 98/8/ΕΚ υπό τους ίδιους όρους και προϋποθέσεις.

         ΤΜΗΜΑ 2

            Διοικητικές αλλαγές προϊόντων οι οποίες είναι δυνατόν να κοινοποιηθούν μετά την εφαρμογή

      Διοικητική αλλαγή προϊόντος η οποία είναι δυνατόν να κοινοποιηθεί μετά την εφαρμογή είναι αλλαγή, η γνώση της οποίας είναι ασήμαντη για τους σκοπούς του ελέγχου και της επιβολής. Στις εν λόγω αλλαγές περιλαμβάνονται οι αναγραφόμενες στον ακόλουθο πίνακα, εφόσον πληρούνται οι αντίστοιχες προϋποθέσεις:

                     Κάτοχος της άδειας

                  1.

                  Αλλαγή άλλων διοικητικών στοιχείων του κατόχου της άδειας πλην του ονόματος και της διεύθυνσης.

                     Παρασκευαστής(-ές) του βιοκτόνου

                  2.

                  Αλλαγή του ονόματος ή των διοικητικών στοιχείων του παρασκευαστή του βιοκτόνου ή του τόπου παρασκευής, εφόσον η σύνθεση του βιοκτόνου και η διεργασία παρασκευής παραμένουν αμετάβλητες.

                  3.

                  Διαγραφή τόπου παρασκευής ή παρασκευαστή βιοκτόνου.

                  4.

                  Προσθήκη παρασκευαστή του βιοκτόνου, εφόσον η σύνθεση του βιοκτόνου και η διεργασία παρασκευής παραμένουν αμετάβλητες.

                     Παραγωγός(-οί) της (των) δραστικής(-ών) ουσίας(-ιών)

                  5.

                  Αλλαγή του ονόματος ή των διοικητικών στοιχείων παραγωγού της δραστικής ουσίας, εφόσον ο τόπος και η διεργασία παραγωγής παραμένουν αμετάβλητα και ο παραγωγός εξακολουθεί να περιλαμβάνονται στον κατάλογο του άρθρου 95 παράγραφος 2 του κανονισμού (ΕΕ) αριθ. 528/2012.

                  6.

                  Διαγραφή παραγωγού ή τόπου παραγωγής της δραστικής ουσίας.

                     Όροι χρήσης

                  7.

                  Ακριβέστερες οδηγίες χρήσης, εφόσον αλλάζει μόνον η διατύπωση και όχι το περιεχόμενο των οδηγιών.

                  8.

                  Απαλοιφή συγκεκριμένου ισχυρισμού, όπως για παράδειγμα συγκεκριμένου οργανισμού στόχου ή συγκεκριμένης χρήσης.

                  9.

                  Απαλοιφή κατηγορίας χρηστών.

                  10.

                  Προσθήκη, αντικατάσταση ή τροποποίηση συσκευής μέτρησης ή χορήγησης που δεν έχει σημασία για την εκτίμηση κινδύνου και δεν θεωρείται μέτρο μετριασμού του κινδύνου.

                     Ταξινόμηση και επισήμανση

                  11.

                  Αλλαγή της ταξινόμησης και της επισήμανσης, εφόσον η αλλαγή περιορίζεται στα αναγκαία γα τη συμμόρφωση με τις νέες απαιτήσεις του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (1).

            ΤΙΤΛΟΣ 2

         Ελάσσονες αλλαγές προϊόντων

      Ελάσσων αλλαγή προϊόντος είναι αλλαγή μετά την οποία κάθε τροποποίηση της υφιστάμενης άδειας αναμένεται να είναι ελάσσων κατά την έννοια του άρθρου 3 παράγραφος 1 στοιχείο κη) του κανονισμού (ΕΕ) αριθ. 528/2012, δεδομένου ότι η αλλαγή του προϊόντος δεν αναμένεται να επηρεάσει το συμπέρασμα όσον αφορά την τήρηση των όρων των άρθρων 19 και 25 του εν λόγω κανονισμού. Στις εν λόγω αλλαγές περιλαμβάνονται οι αναγραφόμενες στον ακόλουθο πίνακα, εφόσον πληρούνται οι αντίστοιχες προϋποθέσεις:

                     Σύνθεση

                  1.

                  Αύξηση ή μείωση, προσθήκη, διαγραφή ή αντικατάσταση μη δραστικής ουσίας που έχει σκοπίμως ενσωματωθεί στο προϊόν, εφόσον:

                              —

                              η προστιθέμενη ή αυξανόμενη μη δραστική ουσία δεν είναι ανησυχητική ουσία,

                              —

                              η διαγραφή ή μείωση της μη δραστικής ουσίας δεν έχει ως αποτέλεσμα αύξηση δραστικής ή ανησυχητικής ουσίας,

                              —

                              οι φυσικοχημικές ιδιότητες και ο χρόνος αποθήκευσης του προϊόντος αναμένεται να παραμείνουν αμετάβλητα,

                              —

                              τα χαρακτηριστικά επικινδυνότητας και αποτελεσματικότητας αναμένεται να παραμείνουν αμετάβλητα,

                              —

                              δεν αναμένεται να απαιτηθεί νέα ποσοτική εκτίμηση κινδύνου.

                  2.

                  Αύξηση, μείωση, προσθήκη, διαγραφή ή αντικατάσταση μη δραστικής ουσίας που έχει σκοπίμως ενσωματωθεί σε οικογένεια βιοκτόνων εκτός της εγκεκριμένης σειράς, εφόσον:

                              —

                              η προστιθέμενη ή αυξανόμενη μη δραστική ουσία δεν είναι ανησυχητική ουσία,

                              —

                              η διαγραφή ή μείωση της μη δραστικής ουσίας δεν έχει ως αποτέλεσμα αύξηση δραστικής ή ανησυχητικής ουσίας,

                              —

                              οι φυσικοχημικές ιδιότητες και ο χρόνος αποθήκευσης των προϊόντων της οικογένειας βιοκτόνων παραμένουν αμετάβλητα,

                              —

                              τα χαρακτηριστικά επικινδυνότητας και αποτελεσματικότητας αναμένεται να παραμείνουν αμετάβλητα και

                              —

                              δεν αναμένεται να απαιτηθεί νέα ποσοτική εκτίμηση κινδύνου.

                     Όροι χρήσης

                  3.

                  Αλλαγές των οδηγιών χρήσης, εφόσον οι αλλαγές δεν επηρεάζουν δυσμενώς την έκθεση

                  4.

                  Προσθήκη, αντικατάσταση ή τροποποίηση συσκευής μέτρησης ή χορήγησης που έχει σημασία για την εκτίμηση κινδύνου και θεωρείται μέτρο μετριασμού του κινδύνου, εφόσον:

                              —

                              με τη νέα συσκευή χορηγείται επακριβώς η απαιτούμενη δόση του οικείου βιοκτόνου σύμφωνα με τους εγκεκριμένους όρους χρήσης,

                              —

                              η νέα συσκευή είναι συμβατή με το βιοκτόνο,

                              —

                              η αλλαγή δεν αναμένεται να επηρεάσει δυσμενώς την έκθεση.

                     Χρόνος και συνθήκες αποθήκευσης

                  5.

                  Αλλαγή του χρόνου αποθήκευσης

                  6.

                  Αλλαγή των συνθηκών αποθήκευσης

                     Μέγεθος συσκευασίας

                  7.

                  Αλλαγή της σειράς μεγεθών συσκευασίας, εφόσον:

                              —

                              η νέα σειρά συνάδει με τη δοσολογία και τις οδηγίες χρήσης, όπως έχουν εγκριθεί στη συνοπτική περιγραφή των χαρακτηριστικών του βιοκτόνου,

                              —

                              δεν επέρχεται αλλαγή της κατηγορίας χρηστών,

                              —

                              εφαρμόζονται τα ίδια μέτρα μετριασμού του κινδύνου.

            ΤΙΤΛΟΣ 3

         Μείζονες αλλαγές προϊόντων

      Μείζων αλλαγή προϊόντος είναι αλλαγή μετά την οποία κάθε τροποποίηση της υφιστάμενης άδειας αναμένεται να είναι μείζων αλλαγή κατά την έννοια του άρθρου 3 παράγραφος 1 στοιχείο κθ) του κανονισμού (ΕΕ) αριθ. 528/2012, δεδομένου ότι η αλλαγή του προϊόντος αναμένεται ότι θα επηρεάσει το συμπέρασμα όσον αφορά την τήρηση των όρων των άρθρων 19 και 25 του εν λόγω κανονισμού.

         (1)  ΕΕ L 353 της 31.12.2008, σ. 1.


title: Εκτελεστικός κανονισμός (ΕΕ) 2017/1581 της Επιτροπής, της 18ης Σεπτεμβρίου 2017, για τον καθορισμό του συντελεστή κατανομής που πρέπει να εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η έως τις 7 Σεπτεμβρίου 2017 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 1385/2007 στον τομέα του κρέατος πουλερικών

text:
               19.9.2017

               EL

               Επίσημη Εφημερίδα της Ευρωπαϊκής Ένωσης

               L 239/30

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1581 ΤΗΣ ΕΠΙΤΡΟΠΉΣ
   της 18ης Σεπτεμβρίου 2017
   για τον καθορισμό του συντελεστή κατανομής που πρέπει να εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η έως τις 7 Σεπτεμβρίου 2017 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 1385/2007 στον τομέα του κρέατος πουλερικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188 παράγραφοι 1 και 3,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1385/2007 της Επιτροπής (2) άνοιξε ετήσιες δασμολογικές ποσοστώσεις για την εισαγωγή προϊόντων του τομέα του κρέατος πουλερικών.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η έως τις 7 Σεπτεμβρίου 2017 για την υποπερίοδο από την 1η Οκτωβρίου έως τις 31 Δεκεμβρίου 2017 είναι, για ορισμένες ποσοστώσεις, μεγαλύτερες από τις διαθέσιμες ποσότητες. Ως εκ τούτου, είναι σκόπιμο να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό του συντελεστή κατανομής που πρέπει να εφαρμόζεται στις αιτούμενες ποσότητες, ο οποίος υπολογίζεται σύμφωνα με το άρθρο 7 παράγραφος 2 του κανονισμού (ΕΚ) αριθ. 1301/2006 της Επιτροπής (3).

               (3)

               Για να εξασφαλιστεί η αποτελεσματικότητα του μέτρου, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στις ποσότητες για τις οποίες υποβλήθηκαν οι αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 1385/2007, για την υποπερίοδο από την 1η Οκτωβρίου έως τις 31 Δεκεμβρίου 2017, εφαρμόζεται ο συντελεστής κατανομής που προβλέπεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Σεπτεμβρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 1385/2007 της Επιτροπής, της 26ης Νοεμβρίου 2007, για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα του κρέατος πουλερικών (ΕΕ L 309 της 27.11.2007, σ. 47).

      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).

      ΠΑΡΑΡΤΗΜΑ

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από την 1η Οκτωβρίου έως τις 31 Δεκεμβρίου 2017
                  (ποσοστό %)

                  09.4410

                  0,122017

                  09.4411

                  0,147890

                  09.4412

                  0,124570

                  09.4420

                  0,138450

                  09.4421

                  —

                  09.4422

                  0,138449


title: Εκτελεστικός κανονισμός (ΕΕ) 2015/1390 της Επιτροπής, της 13ης Αυγούστου 2015, για τη 233η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα

text:
               14.8.2015

               EL

               Επίσημη Εφημερίδα της Ευρωπαϊκής Ένωσης

               L 215/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1390 ΤΗΣ ΕΠΙΤΡΟΠΉΣ
   της 13ης Αυγούστου 2015
   για τη 233η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7 παράγραφος 5,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Από τις 22 Μαΐου 2015 έως τις 15 Ιουνίου 2015, με τέσσερις αποφάσεις που ελήφθησαν στις 22 Μαΐου 2015, στις 15 Ιουνίου 2015, στις 26 Ιουνίου 2015 και στις 10 Ιουλίου 2015, αντίστοιχα, η Επιτροπή Κυρώσεων του Συμβουλίου Ασφαλείας των Ηνωμένων Εθνών (ΣΑΗΕ) αποφάσισε να τροποποιήσει έξι καταχωρίσεις φυσικών προσώπων και πέντε καταχωρίσεις οντοτήτων του καταλόγου προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Στις 6 Αυγούστου 2015, η Επιτροπή Κυρώσεων αποφάσισε να προσθέσει μία οντότητα στον κατάλογο.

               (3)

               Κατά συνέπεια, το παράρτημα Ι του κανονισμού (ΕΚ) αριθ. 881/2002 θα πρέπει να τροποποιηθεί ανάλογα.

               (4)

               Ο παρών κανονισμός θα πρέπει να τεθεί αμέσως σε ισχύ, ώστε να διασφαλιστεί η αποτελεσματικότητα των μέτρων που προβλέπονται σε αυτόν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Αυγούστου 2015.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 881/2002 τροποποιείται ως εξής:

                  1)

                  Οι ακόλουθες καταχωρίσεις τροποποιούνται υπό τον τίτλο «Φυσικά πρόσωπα»:

                              α)

                              Η καταχώριση «Aiman Muhammed Rabi Al-Zawahiri [άλλως α) Ayman Al-Zawahari, β) Ahmed Fuad Salim, γ) Al Zawahry Aiman Mohamed Rabi Abdel Muaz, δ) Al Zawahiri Ayman, ε) Abdul Qader Abdul Aziz Abdul Moez Al Doctor, στ) Al Zawahry Aiman Mohamed Rabi, ζ) Al Zawahry Aiman Mohamed Rabie, η) Al Zawahry Aiman Mohamed Robi, θ) Dhawahri Ayman, ι) Eddaouahiri Ayman, ια) Nur Al Deen Abu Mohammed, ιβ) Ayman Al Zawahari, ιγ) Ahman Fuad Salim, ιδ) Abu Fatma, ιε) Abu Mohammed]. Τίτλος: α) Δόκτωρ, β) Δρ. Ημερομηνία γέννησης: 19.6.1951. Τόπος γέννησης: Γκίζα, Αίγυπτος. Υπηκοότητα: Αιγυπτιακή. Αριθ. διαβατηρίου: α) 1084010 (αιγυπτιακό διαβατήριο), β) 19820215. Άλλες πληροφορίες: α) πρώην επιχειρησιακός και στρατιωτικός ηγέτης της Αιγυπτιακής Ισλαμικής Ομάδας Τζιχάντ, τώρα στενός συνεργάτης του Οσάμα Μπιν Λάντεν, β) θεωρείται ότι ζει στα σύνορα Αφγανιστάν/Πακιστάν. Ημερομηνία καταχώρισης που αναφέρεται στο άρθρο 2α παράγραφος 4 στοιχείο β): 25.1.2001.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Aiman Muhammed Rabi Al-Zawahiri [άλλως α) Ayman Al-Zawahari, β) Ahmed Fuad Salim, γ) Al Zawahry Aiman Mohamed Rabi Abdel Muaz, δ) Al Zawahiri Ayman, ε) Abdul Qader Abdul Aziz Abdul Moez Al Doctor, στ) Al Zawahry Aiman Mohamed Rabi, ζ) Al Zawahry Aiman Mohamed Rabie, η) Al Zawahry Aiman Mohamed Robi, θ) Dhawahri Ayman, ι) Eddaouahiri Ayman, ια) Nur Al Deen Abu Mohammed, ιβ) Ayman Al Zawahari, ιγ) Ahman Fuad Salim, ιδ) Abu Fatma, ιε) Abu Mohammed]. Τίτλος: α) Δόκτωρ, β) Δρ. Ημερομηνία γέννησης: 19.6.1951. Τόπος γέννησης: Γκίζα, Αίγυπτος. Ιθαγένεια: αιγυπτιακή. Αριθ. διαβατηρίου: α) 1084010 (αιγυπτιακό διαβατήριο), β) 19820215. Άλλες πληροφορίες: α) ηγέτης της Αλ Κάιντα β) πρώην επιχειρησιακός και στρατιωτικός ηγέτης της Αιγυπτιακής Ισλαμικής Ομάδας Τζιχάντ, ήταν στενός συνεργάτης του Οσάμα Μπιν Λάντεν (αποβιώσαντος)· γ) εικάζεται ότι βρίσκεται στα σύνορα Αφγανιστάν/Πακιστάν. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 25.1.2001.».

                              β)

                              Η καταχώριση «Yasser Mohamed Ismail Abu Shaweesh (επίσης γνωστός ως Yasser Mohamed Abou Shaweesh). Διεύθυνση: Γερμανία. Ημερομηνία γέννησης: 20.11.1973. Τόπος γέννησης: Βεγγάζη, Λιβύη. Ιθαγένεια: άπατρις παλαιστίνιος. Αριθμός διαβατηρίου: α) 939254 (αιγυπτιακό ταξιδιωτικό έγγραφο), β) 0003213 (αιγυπτιακό διαβατήριο), γ) 981358 (αιγυπτιακό διαβατήριο), δ) C00071659 (υποκατάστατο διαβατηρίου που εκδόθηκε από την Ομοσπονδιακή Δημοκρατία της Γερμανίας). Άλλες πληροφορίες: α) εκτίει ποινή φυλάκισης στη Γερμανία· β) όνομα αδελφού: Ismail Mohamed Ismail Abu Shaweesh. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 6.12.2005.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Yasser Mohamed Ismail Abu Shaweesh (άλλως Yasser Mohamed Abou Shaweesh). Διεύθυνση: Γερμανία (φυλακισμένος). Ημερομηνία γέννησης: 20.11.1973. Τόπος γέννησης: Βεγγάζη, Αραβική Λιβυκή Λαϊκή Σοσιαλιστική Τζαμαχιρία. Ιθαγένεια: άπατρις Παλαιστίνιος. Αριθ. διαβατηρίου: α) 939254 (αιγυπτιακό ταξιδιωτικό έγγραφο), β) 0003213 (αιγυπτιακό διαβατήριο), γ) 981358 (αιγυπτιακό διαβατήριο), δ) C00071659 (υποκατάστατο διαβατηρίου που εκδόθηκε από την Ομοσπονδιακή Δημοκρατία της Γερμανίας). Άλλες πληροφορίες: α) καταδικάστηκε σε ποινή φυλάκισης 5 ετών και 6 μηνών στη Γερμανία στις 6 Δεκεμβρίου 2007. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 6.12.2005.».

                              γ)

                              Η καταχώριση «Nasir 'Abd-Al-Karim 'Abdullah Al-Wahishi [γνωστός και ως α) Nasir al-Wahishi, β) Abu Basir Nasir al-Wahishi, γ) Naser Abdel Karim al-Wahishi, δ) Nasir Abd al-Karim al-Wuhayshi, ε) Abu Basir Nasir Al-Wuhayshi, στ) Nasser Abdul- karim Abdullah al-Wouhichi, ζ) Abu Baseer al-Wehaishi, η) Abu Basir Nasser al-Wuhishi, θ) Abdul Kareem Abdullah Al-Woohaishi, ι) Nasser Abdelkarim Saleh Al Wahichi, ια) Abu Basir, ιβ) Abu Bashir]. Ημερομηνία γέννησης: α) 1.10.1976, β) 8.10.1396 (ημερολόγιο Χίζρι). Τόπος γέννησης: Υεμένη. Ιθαγένεια: Υεμένης. Αριθμός διαβατηρίου: 40483 (αριθ. διαβατηρίου Υεμένης εκδοθέντος στις 5.1.1997). Άλλες πληροφορίες: Φυλακίστηκε στην Υεμένη μεταξύ του 2003 και του 2006. Ημερομηνία προσδιορισμού που αναφέρεται στο άρθρο 2α παράγραφος 4 στοιχείο β): 19.1.2010.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Nasir 'Abd-Al-Karim 'Abdullah Al-Wahishi [άλλως α) Nasir al-Wahishi, β) Abu Basir Nasir al-Wahishi, γ) Naser Abdel Karim al-Wahishi, δ) Nasir Abd al-Karim al-Wuhayshi, ε) Abu Basir Nasir Al-Wuhayshi, στ) Nasser Abdul- karim Abdullah al-Wouhichi, ζ) Abu Baseer al-Wehaishi, η) Abu Basir Nasser al-Wuhishi, θ) Abdul Kareem Abdullah Al-Woohaishi, ι) Nasser Abdelkarim Saleh Al Wahichi, ια) Abu Basir, ιβ) Abu Bashir]. Ημερομηνία γέννησης: α) 1.10.1976, β) 8.10.1396 (εγιριανό ημερολόγιο). Τόπος γέννησης: Υεμένη. Ιθαγένεια: Υεμένης. Αριθ. διαβατηρίου: 40483 (αριθ. διαβατηρίου Υεμένης, εκδοθέντος στις 5.1.1997). Άλλες πληροφορίες: α) από το 2007, ηγέτης της Αλ Κάιντα στην Υεμένη (AQY)· β) από τον Ιανουάριο του 2009, ηγέτης της Αλ Κάιντα στην Αραβική Χερσόνησο που δραστηριοποιείται στην Υεμένη και τη Σαουδική Αραβία γ) συνδέεται με την ανώτατη ηγεσία της Αλ Κάιντα δ) ισχυρίζεται ότι ήταν ο γραμματέας του Οσάμα Μπιν Λάντεν (αποβιώσαντος) πριν από το 2003· ε) συνελήφθη στο Ιράν και εκδόθηκε στην Υεμένη το 2003, όπου απέδρασε από τη φυλακή το 2006 και εξακολουθεί να παραμένει φυγόδικος από τον Ιανουάριο του 2010. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 19.1.2010.».

                              δ)

                              Η καταχώριση «Ibrahim Hassan Tali Al-Asiri [γνωστός ως α) Ibrahim Hassan Tali Asiri, β) Ibrahim Hasan Talea Aseeri, γ) Ibrahim Hassan al-Asiri, δ) Ibrahim Hasan Tali Asiri, ε) Ibrahim Hassan Tali Assiri, στ) Ibrahim Hasan Tali'A 'Asiri, ζ) Ibrahim Hasan Tali al-'Asiri, η) Ibrahim al-'Asiri, θ) Ibrahim Hassan Al Asiri, ι) Abu Saleh, ια) Abosslah, ιβ) Abu-Salaah]. Διεύθυνση: Υεμένη. Ημερομηνία γέννησης: α) 19.4.1982, β) 18.4.1982, γ) 24.6.1402 (ημερολόγιο Hijri). Τόπος γέννησης: Ριάντ, Σαουδική Αραβία. Υπηκοότητα: Σαουδάραβας. Αριθ. διαβατηρίου: F654645 (αριθμός διαβατηρίου Σαουδικής Αραβίας, εκδοθέν στις 30.4.2005, έληξε στις 7.3.2010, ημερομηνία έκδοσης βάσει ημερολογίου Hijri 24.6.1426, ημερομηνία λήξης βάσει ημερολογίου Hijri 21.3.1431). Εθνικός αναγνωριστικός αριθμός ταυτότητας: 1028745097 (Αριθμός πολιτικής ταυτότητας Σαουδικής Αραβίας). Άλλες πληροφορίες: α) Ενεργό μέλος και βασικός κατασκευαστής βομβών για την Αλ Κάιντα στην Αραβική Χερσόνησο, β) πιστεύεται ότι κρύβεται στην Υεμένη από τον Μάρτιο του 2011, γ) καταζητείται από τη Σαουδική Αραβία, δ) έχει εκδοθεί γι'αυτόν πορτοκαλί ανακοίνωση (“Orange Notice”) της Interpol (φάκελος #2009/52/OS/CCC, #81), ε) είναι συνδεδεμένος με τους Nasir 'abd-al-Karim 'Abdullah Al-Wahishi, Said Ali al-Shihri, Qasim Yahya Mahdi al-Rimi και Anwar Nasser Abdulla Al-Aulaqi. Ημερομηνία προσδιορισμού που αναφέρεται στο άρθρο 2α παράγραφος 4 στοιχείο β): 24.3.2011.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Ibrahim Hassan Tali Al-Asiri [άλλως α) Ibrahim Hassan Tali Asiri, β) Ibrahim Hasan Talea Aseeri, γ) Ibrahim Hassan al-Asiri, δ) Ibrahim Hasan Tali Asiri, ε) Ibrahim Hassan Tali Assiri, στ) Ibrahim Hasan Tali'A 'Asiri, ζ) Ibrahim Hasan Tali al-'Asiri, η) Ibrahim al-'Asiri, θ) Ibrahim Hassan Al Asiri, ι) Abu Saleh, ια) Abosslah, ιβ) Abu-Salaah]. Διεύθυνση: Υεμένη. Ημερομηνία γέννησης: α) 19.4.1982, β) 18.4.1982, γ) 24.6.1402 (εγιριανό ημερολόγιο). Τόπος γέννησης: Ριάντ, Σαουδική Αραβία. Ιθαγένεια: σαουδαραβική. Αριθ. διαβατηρίου: F654645 (αριθμός διαβατηρίου Σαουδικής Αραβίας που εκδόθηκε στις 30.4.2005 και έληξε στις 7.3.2010· ημερομηνία έκδοσης σύμφωνα με το εγιριανό ημερολόγιο: 24.6.1426, ημερομηνία λήξης σύμφωνα με το εγιριανό ημερολόγιο: 21.3.1431). Εθνικός αριθμός ταυτότητας: 1028745097 (αριθμός πολιτικής ταυτότητας Σαουδικής Αραβίας). Άλλες πληροφορίες: α) ενεργό μέλος και βασικός κατασκευαστής βομβών για την Αλ Κάιντα στην Αραβική Χερσόνησο· β) πιστεύεται ότι κρύβεται στην Υεμένη από τον Μάρτιο του 2011· γ) καταζητείται από τη Σαουδική Αραβία· δ) συνδέεται επίσης με τους Nasir 'abd-al-Karim 'Abdullah Al-Wahishi, Qasim Yahya Mahdi al-Rimi και Anwar Nasser Abdulla Al-Aulaqi. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 24.3.2011.».

                              ε)

                              Η καταχώριση «Adil Muhammad Mahmud Abd Al-Khaliq (άλλως α) Adel Mohamed Mahmoud Abdul Khaliq, β) Adel Mohamed Mahmood Abdul Khaled). Ημερομηνία γέννησης: 2.3.1984. Τόπος γέννησης: Μπαχρέιν. Ιθαγένεια: υπήκοος του Μπαχρέιν. Αριθ. διαβατηρίου: 1632207 (Μπαχρέιν). Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 10.10.2008.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Adil Muhammad Mahmud Abd Al-Khaliq [άλλως α) Adel Mohamed Mahmoud Abdul Khaliq, β) Adel Mohamed Mahmood Abdul Khaled]. Ημερομηνία γέννησης: 2.3.1984. Τόπος γέννησης: Μπαχρέιν. Ιθαγένεια: υπήκοος του Μπαχρέιν. Αριθ. διαβατηρίου: 1632207 (Μπαχρέιν). Άλλες πληροφορίες: α) ενήργησε για λογαριασμό της Αλ Κάιντα και της Λυβικής Μαχόμενης Ισλαμικής Ομάδας (Libyan Islamic Fighting Group — LIFG), στις οποίες παρείχε χρηματοδοτική, υλική και υλικοτεχνική υποστήριξη· β) συνελήφθη στα Ηνωμένα Αραβικά Εμιράτα (ΗΑΕ) τον Ιανουάριο του 2007 με την κατηγορία ότι ήταν μέλος της Αλ Κάιντα και της LIFG· γ) μετά την καταδίκη του στα Ηνωμένα Αραβικά Εμιράτα στα τέλη του 2007, μεταφέρθηκε στο Μπαχρέιν στις αρχές του 2008 για να εκτίσει το υπόλοιπο της ποινής του· δ) μετά την αποφυλάκισή του το 2008, άρχισε εκ νέου να συγκεντρώνει κεφάλαια για την Αλ Κάιντα, τουλάχιστον έως το 2012· ε) επίσης, συγκέντρωσε κεφάλαια για τους Ταλιμπάν. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 10.10.2008.».

                              στ)

                              Η καταχώριση «Ibrahim Ali Abu Bakr Tantoush [γνωστός και ως α) Abd al-Muhsin, β) Ibrahim Ali Muhammad Abu Bakr, γ) Abdul Rahman, δ) Abu Anas, ε) Ibrahim Abubaker Tantouche, στ) Ibrahim Abubaker Tantoush, ζ) Abd al-Muhsi, η) Abd al- Rahman, θ) Al-Libi]. Διεύθυνση: Γιοχάνεσμπουργκ, Νότιος Αφρική. Ημερομηνία γέννησης: 1966. Τόπος γέννησης: al Aziziyya, Λιβύη. Υπηκοότητα: λιβυκή. Αριθ. διαβατηρίου: 203037 (Λιβυκό διαβατήριο εκδοθέν στην Τρίπολη). Άλλες πληροφορίες: α) συνδέεται με την Afghan Support Committee (ASC), την Revival of Islamic Heritage Society (RIHS) και τη Libyan Islamic Fighting Group (LIFG). Ημερομηνία καταχώρισης που αναφέρεται στο άρθρο 2α παράγραφος 4 στοιχείο β): 11.1.2002.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Ibrahim Ali Abu Bakr Tantoush [άλλως α) Abd al-Muhsin, β) Ibrahim Ali Muhammad Abu Bakr, γ) Abdul Rahman, δ) Abu Anas, ε) Ibrahim Abubaker Tantouche, στ) Ibrahim Abubaker Tantoush, ζ) Abd al-Muhsi, η) Abd al- Rahman, θ) Abdel Ilah Sabri (η πλαστή ταυτότητα αφορούσε τον παραποιημένο αναγνωριστικό αριθμό 6910275240086 που συνδεόταν με τον αριθμό διαβατηρίου 434021161 της Νότιας Αφρικής· και τα δύο έγγραφα κατασχέθηκαν)]. Διεύθυνση: Τρίπολη, Λιβύη (τον Φεβρουάριο του 2014). Ημερομηνία γέννησης: 2.2.1966. Τόπος γέννησης: al Aziziyya, Λιβύη. Ιθαγένεια: λιβυκή. Αριθ. διαβατηρίου: α) αριθμός λιβυκού διαβατηρίου 203037, που εκδόθηκε στην Τρίπολη, Λιβύη β) αριθμός λιβυκού διαβατηρίου 347834, που εκδόθηκε με το όνομα Ibrahim Ali Tantoush και έληξε στις 21 Φεβρουαρίου 2014). Άλλες πληροφορίες: α) συνδέεται με την Αφγανική Επιτροπή Στήριξης (Afghan Support Committee — ASC), την Revival of Islamic Heritage Society (RIHS) και τη Λυβική Μαχόμενη Ισλαμική Ομάδα (Libyan Islamic Fighting Group — LIFG). Φωτογραφία και δακτυλικά αποτυπώματα διαθέσιμα για καταχώριση σε Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 11.1.2002.».

                              ζ)

                              Η καταχώριση «Zulkifli Abdul Hir [επίσης γνωστός ως α) Musa Abdul Hir, β) Muslimin Abdulmotalib, γ) Salim Alombra, δ) Armand Escalante, ε) Normina Hashim, στ) Henri Lawi, ζ) Hendri Lawi, η) Norhana Mohamad, θ) Omar Salem, ι) Ahmad Shobirin, ια) Bin Abdul Hir Zulkifli, ιβ) Abdulhir Bin Hir, ιγ) Hassan, ιδ) Hogalu, ιε) Hugalu, ιστ) Lagu, ιζ) Marwan]. Διεύθυνση: Seksyen 17, Shah Alam, Selangor, Μαλαισία. Ημερομηνία γέννησης: α) 5.1.1966, β) 5.10.1966. Τόπος γέννησης: Muar Johor, Μαλαισία. Ιθαγένεια: Μαλαισιακή. Αριθμός διαβατηρίου: A 11263265. Αριθ. καταχώρισης στα εθνικά μητρώα: 660105-01-5297 Άλλες πληροφορίες: α) Το όνομα της μητέρας τους είναι Minah Binto Aogist Abd Aziz, β) Αριθμός άδειας οδήγησης D2161572 εκδοθείσας στην Καλιφόρνια των ΗΠΑ. Ημερομηνία προσδιορισμού που αναφέρεται στο άρθρο 2α παράγραφος 4 στοιχείο β): 9.9.2003.» υπό τον τίτλο «Φυσικά πρόσωπα», αντικαθίσταται από τα ακόλουθα:
                              «Zulkifli Abdul Hir [άλλως α) Musa Abdul Hir, β) Muslimin Abdulmotalib, γ) Salim Alombra, δ) Armand Escalante, ε) Normina Hashim, στ) Henri Lawi, ζ) Hendri Lawi, η) Norhana Mohamad, θ) Omar Salem, ι) Ahmad Shobirin, ια) Bin Abdul Hir Zulkifli, ιβ) Abdulhir Bin Hir, ιγ) Hassan, ιδ) Hogalu, ιε) Hugalu, ιστ) Lagu, ιζ) Marwan (γνωστός κυρίως με αυτό το ψευδώνυμο)]. Διεύθυνση: α) Seksyen 17, Shah Alam, Selangor, Μαλαισία (παλαιά διεύθυνση), β) Maguindanao, Φιλιππίνες (τον Ιανουάριο του 2015). Ημερομηνία γέννησης: α) 5.1.1966, β) 5.10.1966. Τόπος γέννησης: Muar Johor, Μαλαισία. Ιθαγένεια: Μαλαισίας. Αριθ. διαβατηρίου: α) A 11263265, β) εθνικός αριθμός ταυτότητας: 660105-01-5297, γ) άδεια οδήγησης D2161572, που εκδόθηκε στην Καλιφόρνια των ΗΠΑ. Άλλες πληροφορίες: α) το δικαστήριο της Northern District of California, ΗΠΑ, εξέδωσε ένταλμα σύλληψής του την 1η Αυγούστου 2007· β) επιβεβαιώθηκε ότι απεβίωσε στο Maguindanao των Φιλιππίνων τον Ιανουάριο του 2015· γ) όνομα μητρός: Minah Binto Aogist Abd Aziz. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 9.9.2003.».

                  2)

                  Οι ακόλουθες καταχωρίσεις προστίθενται υπό τον τίτλο «Νομικά πρόσωπα, ομάδες και οντότητες»:

                              α)

                              Η καταχώριση «Revival of Islamic Heritage Society [επίσης γνωστή ως α) Jamiat Ihia Al-Turath Al-Islamiya, β) Revival of Islamic Society Heritage on the African Continent, γ) Jamia Ihya Ul Turath, δ) RIHS]. Διεύθυνση: α) Πακιστάν, β) Αφγανιστάν. Άλλες πληροφορίες: α) κατονομάζονται μόνον τα γραφεία της στο Πακιστάν και το Αφγανιστάν· β) είναι συνδεδεμένη με τον Abu Bakr al-Jaziri και την επιτροπή Afghan Support Committee (ASC). Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 11.1.2002.» υπό τον τίτλο «Νομικά πρόσωπα, ομάδες και οντότητες» αντικαθίσταται από τα ακόλουθα:
                              «Revival of Islamic Heritage Society [άλλως α) Revival of Islamic Society Heritage on the African Continent β) Jamia Ihya ul Turath γ) RIHS δ) Jamiat Ihia Al-Turath Al-Islamiya ε) Al-Furqan Foundation Welfare Trust στ) Al-Furqan Welfare Foundation]. Διεύθυνση: α) Πακιστάν, β) Αφγανιστάν. Άλλες πληροφορίες: α) κατονομάζονται μόνο τα γραφεία του Πακιστάν και του Αφγανιστάν αυτής της οντότητας, β) είναι συνδεδεμένη με τον Abu Bakr al-Jaziri και την επιτροπή Afghan Support Committee (ASC). Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 11.1.2002.».

                              β)

                              Η καταχώριση «Al-Haramain Islamic Foundation (Σομαλία). Διεύθυνση: Σομαλία. Άλλες πληροφορίες: ιδρυτής και πρώην επικεφαλής της ήταν ο Aqeel Abdulaziz Aqeel al-Aqeel. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 13.3.2002.» υπό τον τίτλο «Νομικά πρόσωπα, ομάδες και οντότητες» αντικαθίσταται από τα ακόλουθα:
                              «Al-Haramain Islamic Foundation (Σομαλία). Διεύθυνση: Σομαλία. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 13.3.2002.».

                              γ)

                              Η καταχώριση «Αλ Κάιντα στην Αραβική Χερσόνησο (άλλως α) AQAP, β) Αλ Κάιντα της οργάνωσης Jihad στην Αραβική Χερσόνησο, γ) Tanzim Qa'idat al-Jihad fi Jazirat al-Arab, δ) οργάνωση Αλ Κάιντα στην Αραβική Χερσόνησο, ε) Αλ Κάιντα στη Νότια Αραβική Χερσόνησο, στ) Ansar al-Shari'a, ζ) AAS, η) Αλ Κάιντα στην Υεμένη, θ) AQY). Άλλες πληροφορίες: Τόπος: Υεμένη ή Σαουδική Αραβία. Η Ansar al-Shari'a δημιουργήθηκε στις αρχές του 2011 από την AQAP. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 19.1.2010.» υπό τον τίτλο «Νομικά πρόσωπα, ομάδες και οντότητες» αντικαθίσταται από τα ακόλουθα:
                              «Αλ Κάιντα στην Αραβική Χερσόνησο [άλλως α) AQAP, β) Αλ Κάιντα της οργάνωσης Jihad στην Αραβική Χερσόνησο, γ) Tanzim Qa'idat al-Jihad fi Jazirat al-Arab, δ) οργάνωση Αλ Κάιντα στην Αραβική Χερσόνησο, ε) Αλ Κάιντα στη Νότια Αραβική Χερσόνησο, στ) Ansar al-Shari'a, ζ) AAS, η) Αλ Κάιντα στην Υεμένη, θ) AQY]. Άλλες πληροφορίες: α) τόπος: Υεμένη ή Σαουδική Αραβία (2004-2006)· β) δημιουργήθηκε τον Ιανουάριο του 2009, όταν η Αλ Κάιντα στην Υεμένη συνεργάστηκε με τους μαχητές της σαουδαραβικής Αλ Κάιντα, γ) ο ηγέτης της AQAP είναι ο Nasir 'abd-al-Karim 'Abdullah Al-Wahishi, δ) η Ansar al-Shari'a δημιουργήθηκε στις αρχές του 2011 από την AQAP και ανέλαβε την ευθύνη για πολλαπλές επιθέσεις στην Υεμένη τόσο κατά κυβερνητικών όσο και αστικών στόχων. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 19.1.2010.».

                              δ)

                              Η καταχώριση «Tehrik-e Taliban Pakistan (TTP) [γνωστή επίσης ως α) Tehrik-I-Taliban Pakistan, β) Tehrik-e-Taliban, γ) Pakistani Taliban, δ) Tehreek-e-Taliban]. Άλλες πληροφορίες: α) η Tehrik-e Taliban έχει τη βάση της σε περιοχές φυλετικών ομάδων κατά μήκος των συνόρων Αφγανιστάν/Πακιστάν, β) δημιουργήθηκε το 2007 και αρχηγός της είναι ο Hakimullah Mehsud, γ) ο Wali Ur Rehman είναι ο εμίρης της οργάνωσης TTP για το Νότιο Waziristan. Η ημερομηνία κατονομασίας αναφέρεται στο άρθρο 2α παράγραφος 4 στοιχείο β): 29.7.2011.» υπό τον τίτλο «Νομικά πρόσωπα, ομάδες και οντότητες» αντικαθίσταται από τα ακόλουθα:
                              «Tehrik-e Taliban Pakistan (TTP) [άλλως α) Tehrik-I-Taliban Pakistan, β) Tehrik-e-Taliban, γ) Pakistani Taliban, δ) Tehreek-e-Taliban]. Άλλες πληροφορίες: α) η Tehrik-e Taliban έχει τη βάση της στις φυλετικές περιοχές κατά μήκος των συνόρων Αφγανιστάν/Πακιστάν, β) δημιουργήθηκε το 2007 και ο ηγέτης της είναι ο Maulana Fazlullah. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 29.7.2011.».

                  3)

                  Η ακόλουθη καταχώριση προστίθεται υπό τον τίτλο «Νομικά πρόσωπα, ομάδες και οντότητες»:

                              α)

                                 «The Army Of Emigrants And Supporters [άλλως: α) Battalion of Emigrants and Supporters, β) Army of Emigrants and Supporters organization, γ) Battalion of Emigrants and Ansar, δ) Jaysh al-Muhajirin wal-Ansar (JAMWA)]. Διεύθυνση: Jabal Turkuman area, Lattakia Governorate, Αραβική Δημοκρατία της Συρίας. Άλλες πληροφορίες: δημιουργήθηκε από ξένους τρομοκράτες μαχητές το 2013. Τόπος: Αραβική Δημοκρατία της Συρίας. Συνδέεται με το Ισλαμικό κράτος του Ιράκ και της Ανατολής, που αναφέρεται ως Αλ Κάιντα στο Ιράκ και Al-Nusrah Front for the People of the Levant. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 6.8.2015».


title: Εκτελεστικός κανονισμός (ΕΕ) 2016/312 της Επιτροπής, της 4ης Μαρτίου 2016, για τη διόρθωση του κανονισμού (ΕΕ) αριθ. 37/2010 όσον αφορά την ουσία «τυλβαλοσίνη» (Κείμενο που παρουσιάζει ενδιαφέρον για τον ΕΟΧ)

text:
               5.3.2016

               EL

               Επίσημη Εφημερίδα της Ευρωπαϊκής Ένωσης

               L 60/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/312 ΤΗΣ ΕΠΙΤΡΟΠΉΣ
   της 4ης Μαρτίου 2016
   για τη διόρθωση του κανονισμού (ΕΕ) αριθ. 37/2010 όσον αφορά την ουσία «τυλβαλοσίνη»
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17,
   Έχοντας υπόψη τη γνώμη του Ευρωπαϊκού Οργανισμού Φαρμάκων, που διατυπώθηκε από τη μόνιμη επιτροπή κτηνιατρικών φαρμάκων,
   Εκτιμώντας τα ακόλουθα:

               (1)

               Η Επιτροπή πληροφορήθηκε ότι στο παράρτημα του κανονισμού (ΕΕ) αριθ. 37/2010 της Επιτροπής (2), όπως τροποποιήθηκε με τον εκτελεστικό κανονισμό (ΕΕ) 2015/1492 της Επιτροπής (3), όσον αφορά την ουσία «τυλβαλοσίνη», το κατάλοιπο-δείκτης «τυλβαλοσίνη» αναφερόταν εσφαλμένα ως κατάλοιπο-δείκτης για τους χοίρους.

               (2)

               Το παράρτημα του κανονισμού (ΕΕ) αριθ. 37/2010 θα πρέπει να διορθωθεί ώστε να αναφέρει ότι το κατάλοιπο-δείκτης για τους χοίρους, καθώς και για το δέρμα και λιπώδη ιστό και το ήπαρ για τα πουλερικά, είναι «Άθροισμα τυλβαλοσίνης και 3-Ο-ακετυλοτυλοσίνης» και ότι το κατάλοιπο-δείκτης «τυλβαλοσίνη» ισχύει μόνο για τα αβγά των πουλερικών.

               (3)

               Ο παρών κανονισμός θα πρέπει να εφαρμόζεται αναδρομικά από την ημερομηνία εφαρμογής του εκτελεστικού κανονισμού (ΕΕ) 2015/1492, διότι η αναφορά του καταλοίπου-δείκτη για τα χοιροειδή ήταν εσφαλμένη και θα πρέπει, συνεπώς, να διορθωθεί. Επομένως, ο παρών κανονισμός θα πρέπει να τεθεί σε ισχύ επειγόντως.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον πίνακα 1 του παραρτήματος του κανονισμού (ΕΕ) αριθ. 37/2010, η καταχώριση για την ουσία «τυλβαλοσίνη» αντικαθίσταται από το ακόλουθο κείμενο:

                  «Τυλβαλοσίνη

                  Άθροισμα τυλβαλοσίνης και 3-O-ακετυλοτυλοσίνης

                  Χοίροι

                  50 μg/kg

                  Μύες

                  ΟΥΔΕΝ

                  Φάρμακα κατά των λοιμώξεων/Αντιβιοτικά»

                  50 μg/kg

                  Δέρμα και λιπώδης ιστός

                  50 μg/kg

                  Ήπαρ

                  50 μg/kg

                  Νεφροί

                  Πουλερικά

                  50 μg/kg

                  Δέρμα και λιπώδης ιστός

                  50 μg/kg

                  Ήπαρ

                  Τυλβαλοσίνη

                  Πουλερικά

                  200 μg/kg

                  Αυγά

   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Νοεμβρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Μαρτίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 152 της 16.6.2009, σ. 11.

      (2)  Κανονισμός (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (ΕΕ L 15 της 20.1.2010, σ. 1).

      (3)  Εκτελεστικός κανονισμός (ΕΕ) 2015/1492 της Επιτροπής, της 3ης Σεπτεμβρίου 2015, για την τροποποίηση του κανονισμού (ΕΕ) αριθ. 37/2010 όσον αφορά την ουσία «τυλβαλοσίνη» (ΕΕ L 231 της 4.9.2015, σ. 10).


title: Εκτελεστικός κανονισμός (ΕΕ) 2017/308 της Επιτροπής, της 21ης Φεβρουαρίου 2017, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               22.2.2017

               EL

               Επίσημη Εφημερίδα της Ευρωπαϊκής Ένωσης

               L 44/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/308 ΤΗΣ ΕΠΙΤΡΟΠΉΣ
   της 21ης Φεβρουαρίου 2017
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Φεβρουαρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  IL

                  75,4

                  MA

                  114,7

                  TN

                  194,0

                  TR

                  102,8

                  ZZ

                  121,7

                  0707 00 05

                  MA

                  79,2

                  TR

                  181,8

                  ZZ

                  130,5

                  0709 91 00

                  EG

                  113,1

                  ZZ

                  113,1

                  0709 93 10

                  MA

                  53,7

                  TR

                  176,0

                  ZZ

                  114,9

                  0805 10 22 , 0805 10 24 , 0805 10 28

                  EG

                  45,1

                  IL

                  75,0

                  MA

                  44,6

                  TN

                  50,4

                  TR

                  68,8

                  ZA

                  196,8

                  ZZ

                  80,1

                  0805 21 10 , 0805 21 90 , 0805 29 00

                  EG

                  88,5

                  IL

                  124,0

                  JM

                  101,3

                  MA

                  92,8

                  TR

                  82,8

                  ZZ

                  97,9

                  0805 22 00

                  IL

                  112,1

                  MA

                  101,0

                  ZZ

                  106,6

                  0805 50 10

                  EG

                  82,4

                  TR

                  76,5

                  ZZ

                  79,5

                  0808 10 80

                  CN

                  128,2

                  US

                  115,7

                  ZZ

                  122,0

                  0808 30 90

                  CL

                  156,1

                  CN

                  95,4

                  ZA

                  126,8

                  ZZ

                  126,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/1773 της Επιτροπής, της 5ης Οκτωβρίου 2016, σχετικά με τον καθορισμό του συντελεστή κατανομής που πρέπει να εφαρμοστεί στις αιτήσεις πιστοποιητικών εξαγωγής για τα τυριά που πρόκειται να εξαχθούν στις Ηνωμένες Πολιτείες της Αμερικής το 2017 στο πλαίσιο των ποσοστώσεων που αναφέρονται στον κανονισμό (ΕΚ) αριθ. 1187/2009

text:
               6.10.2016

               EL

               Επίσημη Εφημερίδα της Ευρωπαϊκής Ένωσης

               L 271/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1773 ΤΗΣ ΕΠΙΤΡΟΠΉΣ
   της 5ης Οκτωβρίου 2016
   σχετικά με τον καθορισμό του συντελεστή κατανομής που πρέπει να εφαρμοστεί στις αιτήσεις πιστοποιητικών εξαγωγής για τα τυριά που πρόκειται να εξαχθούν στις Ηνωμένες Πολιτείες της Αμερικής το 2017 στο πλαίσιο των ποσοστώσεων που αναφέρονται στον κανονισμό (ΕΚ) αριθ. 1187/2009
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188,
   Εκτιμώντας τα ακόλουθα:

               (1)

               Το κεφάλαιο III τμήμα 2 του κανονισμού (ΕΚ) αριθ. 1187/2009 της Επιτροπής (2) καθορίζει τη διαδικασία χορήγησης πιστοποιητικών εξαγωγής για τα τυριά τα οποία εξάγονται στις Ηνωμένες Πολιτείες της Αμερικής στο πλαίσιο των ποσοστώσεων που αναφέρονται στο άρθρο 21 του εν λόγω κανονισμού.

               (2)

               Οι ποσότητες τις οποίες αφορούν οι αιτήσεις πιστοποιητικών εξαγωγής, για ορισμένες ομάδες προϊόντων και ποσοστώσεις, υπερβαίνουν τις διαθέσιμες ποσότητες για το έτος ποσόστωσης 2017. Ως εκ τούτου, είναι σκόπιμο να προσδιοριστεί σε ποιον βαθμό μπορούν να εκδοθούν τα πιστοποιητικά εξαγωγής, με τον καθορισμό των συντελεστών κατανομής που πρέπει να εφαρμόζεται στις αιτούμενες ποσότητες, σύμφωνα με το άρθρο 23 παράγραφος 1 του κανονισμού (ΕΚ) αριθ. 1187/2009.

               (3)

               Οι ποσότητες τις οποίες αφορούν οι αιτήσεις πιστοποιητικών εξαγωγής είναι, για ορισμένες ομάδες προϊόντων και ποσοστώσεις, μικρότερες από τις διαθέσιμες ποσότητες για το έτος ποσόστωσης 2017. Ως εκ τούτου, οι υπόλοιπες ποσότητες θα πρέπει να κατανεμηθούν στους αιτούντες κατ' αναλογία προς τις αιτούμενες ποσότητες, με την εφαρμογή συντελεστή κατανομής, σύμφωνα με το άρθρο 23 παράγραφος 4 του κανονισμού (ΕΚ) αριθ. 1187/2009.

               (4)

               Λαμβανομένης υπόψη της προθεσμίας που ορίζεται στο άρθρο 23 παράγραφος 1 του κανονισμού (ΕΚ) αριθ. 1187/2009 για τον καθορισμό των συντελεστών κατανομής, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τις ποσότητες τις οποίες αφορούν οι αιτήσεις πιστοποιητικών εξαγωγής που υποβλήθηκαν δυνάμει του κανονισμού (ΕΚ) αριθ. 1187/2009 για τις ομάδες προϊόντων και για τις ποσοστώσεις που ορίζονται ως «16-Τόκιο και 16-, 17-, 18-, 20-, 21-Ουρουγουάη» στη στήλη 3 του παραρτήματος του παρόντος κανονισμού εφαρμόζονται οι συντελεστές κατανομής που αναφέρονται στη στήλη 5 του ιδίου παραρτήματος.
   Άρθρο 2
   Οι αιτήσεις πιστοποιητικών εξαγωγής που υποβλήθηκαν δυνάμει του κανονισμού (ΕΚ) αριθ. 1187/2009 για τις ομάδες προϊόντων και για τις ποσοστώσεις που ορίζονται ως «22-, 25-Τόκιο και 22-, 25-Ουρουγουάη» στη στήλη 3 του παραρτήματος του παρόντος κανονισμού γίνονται δεκτές για τις ποσότητες που ζητήθηκαν.
   Πιστοποιητικά εξαγωγής μπορούν να εκδίδονται για συμπληρωματικές ποσότητες, οι οποίες κατανέμονται στους αιτούντες με εφαρμογή των συντελεστών κατανομής που αναφέρονται στη στήλη 6 του ανωτέρω παραρτήματος, κατόπιν αποδοχής από τον επιχειρηματία εντός μιας εβδομάδας από τη δημοσίευση του παρόντος κανονισμού και υπό τον όρο της σύστασης της απαιτούμενης εγγύησης.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Οκτωβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (ΕΕ L 318 της 4.12.2009, σ. 1).

      ΠΑΡΑΡΤΗΜΑ

                  Ταυτοποίηση ομάδας σύμφωνα με τις συμπληρωματικές σημειώσεις του κεφαλαίου 4 του εναρμονισμένου δασμολογίου των Ηνωμένων Πολιτειών της Αμερικής

                  Ταυτοποίηση ομάδας και ποσόστωσης

                  Διαθέσιμες ποσότητες για το 2017
                  (σε kg)

                  Συντελεστής κατανομής που προβλέπεται στο άρθρο 1

                  Συντελεστής κατανομής που προβλέπεται στο άρθρο 2

                  Αριθ. σημείωσης

                  Ομάδα

                  (1)

                  (2)

                  (3)

                  (4)

                  (5)

                  (6)

                  16

                  Not specifically provided for (NSPF)

                  16-Tokyo

                  908 877

                  0,1321233

                  16-Uruguay

                  3 446 000

                  0,0828365

                  17

                  Blue Mould

                  17-Uruguay

                  350 000

                  0,0752688

                  18

                  Cheddar

                  18-Uruguay

                  1 050 000

                  0,1252684

                  20

                  Edam/Gouda

                  20-Uruguay

                  1 100 000

                  0,1030155

                  21

                  Italian type

                  21-Uruguay

                  2 025 000

                  0,0692071

                  22

                  Swiss or Emmentaler cheese other than with eye formation

                  22-Tokyo

                  393 006

                  15,1156153

                  22-Uruguay

                  380 000

                  4,4705882

                  25

                  Swiss or Emmentaler cheese with eye formation

                  25-Tokyo

                  4 003 172

                  1,0264543

                  25-Uruguay

                  2 420 000

                  1,6982456